title: Kolarin lukio

text:
Nykyisellään Kolarin lukio lukeutuu pieniin, alle 50 oppilaan kouluihin.
Keväällä 2012 lukiosta valmistui 16 ylioppilasta.
Ylioppilaskirjoitusten tulosten perusteella lukio sijoittui aivan Lapin läänin lukioiden kärkipäähän.
Lukion oppilasmäärän arvioidaan lisääntyvän lähitulevaisuudessa kaivostoiminnan vaikutuksesta
vilkastuvan elinkeinoelämän ja sitä seuraavan asukasluvun myönteisen kehityksen ansiosta.
Lukion houkuttavuutta nuorten keskuudessa on pyritty lisäämään myös tarjoamalla uusille
oppilaille käyttöönsä kannettavat tietokoneet, ilmaiset oppikirjat pakollisiin aineisiin ja kausikortteja Ylläkselle.
Alueen muiden lukioiden esimerkin mukaisesti on siis Kolarissakin oppilasmäärän saamiseksi kasvuun lähdetty voimakkaasti hyödyntämään Tunturi-Lapin talvimatkailuvaltteja. Tehtyä linjanvalintaa pyritään noudattamaan myös lukion uuden opetushenkilökunnan rekrytoinnissa. Oppilaiden käytössä olevien kannettavien tietokoneiden ja opetushenkilökunnalle tarjolla olevan lisäkoulutuksen avulla ulkoiset puitteet nykyaikaisen tietotekniikan entistäkin tehokkaampaan hyödyntämiseen opetuksessa on saatu kuntoon. Tavoitteena on päästä huipputeknologian avulla eroon opiskelijoille jaettavista paksuista monistenipuista.
Opettajille tarjottavan lisäkoulutuksen avulla kehitettävällä erikoisasiantuntemuksella pyritään vastaamaan siihen haasteeseen, jonka mm. symbolisen laskennan salliminen pitkän matematiikan ylioppilaskirjoituksissa keväästä 2012 lähtien oppilaitoksille, erityisesti pienille lukioille, asettaa. Toisaalta kuitenkin Kolarin lukion luonnontieteiden opetuksessa vallinnutta teknistä painottuneisuutta on lähdetty vähentämään, jotta saataisiin peruskoulunsa päättäviä oppilaita ohjattua tulevaisuuden työpaikkoja alueella tarjoavalle kaivosalan ammatilliselle opintielle. Kaivosalan koulutukseen olikin paikallisen sanomalehti Luoteis-Lapin (LL, 31.5.2012) mukaan keväällä 2012 hakijaryntäys: "Kolarissa syksyllä alkavaan kaivosalan koulutukseen tuli lähes 50 hakemusta. Paikkoja kaivosalan perustutkintoon tähtäävään koulutukseen oli 12, mutta suuren hakijamäärän vuoksi määrää lisättiin kahteenkymmeneen. Ensisijaisia hakemuksia kolmivuotiseen kaivoskoulutukseen tuli 26." Kolarin lukion uusien oppilaiden lukumäärä oli alimmillaan vuonna 2011. Uusille opiskelijoille tarjottujen etuuksien ansiosta on oppilaitoksesta kiinnostuneiden peruskoulunsa päättävien nuorten lukumäärä kuitenkin saatu uudelleen nousemaan. Lukion oppilasmäärää voivat edelleen kasvattaa ammatilliseen koulutukseen ensisijaisesti hakeneet, mutta hylätyksi tulleet oppilaat. Näiden hyväksymiseen lukiokoulutukseen on alueen niukan koulutustarjonnan vuoksi tiettyä painetta, jotta vältyttäisiin nuorten syrjäytymiseltä. Myös oppilaiden siirtymistä ammatillisen ja yleissivistävän koulutuksen välillä tulee todennäköisesti opintojen alkuvaiheessa tapahtumaan.


title: Kolarin lukio

text:
Kolarin lukio on kesän 2012 aikana muuttanut uusiin alakoululta yhtenäiseen peruskouluun siirtymisen myötä vapautuneisiin tiloihin.
Samaan pihapiiriin lukion kanssa on siirretty myös Ammattiopisto Lappian Kolarin toimintoja, edellä mainittu kaivosalan koulutus mukaan lukien.
Osa kaivosalan koulutuksesta tullaan kuitenkin järjestämään uuden yhtenäisen peruskoulun teknillisten aineiden opetustiloissa ja peruskoulun pihapiiriin tuoduissa siirrettävissä tiloissa.


title: Kolarin lukio

text:
Kolarin lukion vastaavana rehtorina toimii kunnan sivistystoimenjohtaja Ulla Vesala.
Lukion apulaisrehtorina on lukuvuonna 2011-12 toiminut kansanedustaja Simo Rundgrenin puoliso Marja Rundgren.


title: Kolarin lukio

text:
Kolarin lukio on pyrkinyt jossain määrin harjoittamaan yhteistyötä alueen muiden lukioiden kanssa.
Oppilaitoksen lähimpiä naapurilukioita Suomen puolella ovat Muonion, Kittilän, Pellon ja Ylitornion lukiot. Osa opetuksesta on järjestetty yhteistyölukioiden opettajien erityisasiantuntemuksen hyödyntämiseksi etäopetuksena nykyaikaista tietotekniikkaa hyväksi käyttäen. Toisaalta lukioiden välillä on myös esiintynyt pientä kilpailua samoista oppilaista.


title: Kolarin lukio

text:
Kolarin lukiossa on mahdollista suorittaa kaksi kansainvälisyystoimintaan liittyvää kurssia. Kurssien toteustapoihin ovat kuuluneet oppilasvaihtomatkat sekä niiden valmistelu. Lukion yhteistyökouluina ovat toimineet Veronassa Italiassa sijaitseva
Liceo Ginnasio di Stato "Scipione Maffei"
ja Leverkusenissa Saksassa sijaitseva
Landrat-Lucas-Gymnasium.


title: Kolarin lukio

text:
Kolarin lukion oppilaille on tarjottu aikaisemmin myös mahdollisuus osallistua Euroopan hiukkastutkimuskeskuksen CERNin
tiedeleirikouluun.


title: Kolarin lukio

text: Lukion kansainvälisyystoimintaan kuuluvaksi voitaneen lukea myös Kolarin kunnan välittömässä läheisyydessä rajan toisella puolella Ruotsissa sijaitsevan Pajalan kunnan oppilaitosten kanssa harjoitettu yhteistyö. Länsirajan läheisyyden ja harjoitetun yhteistyön ansiosta myös ns. pakkoruotsin vastustaminen on ollut Kolarin lukiossa vähäisempää kuin esim. itäisessä Suomessa.


title: Joseph Mahn Erie

text: Joseph Mahn Erie (18. maaliskuuta 1925 – 25. lokakuuta 2017) oli myanmarilainen roomalaiskatolinen piispa. Hänet vihittiin papiksi 21. joulukuuta 1951 ja nimitettiin Basseinin hiippakunnan johtoon 16. helmikuuta 1968. Piispaksi vihkiminen seurasi 12. kesäkuuta. Pääkonsekraattorina toimi Giuseppe Caprio, jota avustivat Aloysius Moses U Ba Khim ja Gabriel Thohey Mahn-Gaby.


title: Joseph Mahn Erie

text: Mahn Erie erosi tehtävistään piispana 3. kesäkuuta 1982.


title: Joseph Mahn Erie

text: Hän kuoli 25. lokakuuta 2017 92-vuotiaana.


title: Suur-Zimbabwe

text: Suur-Zimbabwe on Zimbabwessa sijaitseva rauniokaupunki. Šonat perustivat kaupungin 1000-luvulla ja siitä muodostui merkittävä kauppakaupunki, joka oli 1300- ja 1400-luvuilla Zimbabwen kuningaskunnan pääkaupunki. Suur-Zimbabwe hylättiin kuitenkin 1400-luvun lopulla. Varmaa syytä ei tiedetä, mutta kaupunki oli käytännössä autio jo 1500-luvulla. Parhaimmillaan kaupungissa oli 10 000–20 000 asukasta.


title: Suur-Zimbabwe

text: Suur-Zimbabwen merkittävimmät rakennukset ovat kukkulalinnoitus ja soikea rakennus, joka on Saharan eteläpuolisen Afrikan suurin esihistoriallinen rakennelma. Soikea rakennus näyttää muuratulta aitaukselta, ja sen sisällä on pienempiä aitauksia ja korkea kartionmuotoinen torni. Kukkulalinnoituksen ja soikean rakennuksen välissä on laaksoraunioita. Rakennusten kivimateriaali on louhittu graniitista ja muurit on rakennettu ilman laastia.


title: Suur-Zimbabwe

text: Ensimmäiset raunioista kuulleet eurooppalaiset yhdistivät ne raamatulliseen tarinaan Saban kuningattaresta, ja ensimmäisenä paikalla käynyt länsimainen kirjoittaja Karl Mauch päätteli valkoihoisten rakentaneen kaupungin. British South Africa Company käytti väitteitä hyväkseen, jotta voisi perustella valkoihoisten vallan nykyisen Zimbabwen alueella. Eurooppalaiset siirtomaaisännät väittivät pitkään, että Suur-Zimbabwe oli valkoisten rakentama. Zimbabwen itsenäistyttyä vuonna 1980 raunioiden poliittinen merkitys säilyi, sillä uusi hallitus halusi yhdistää kansan niiden avulla. Suur-Zimbabwesta löydetyistä lintuesineistä muodostui uuden valtakunnan symboli, ja Zimbabwen lintu on kuvattu muun muassa maan lipussa.


title: Suur-Zimbabwe

text: Suur-Zimbabwe sijaitsee nykyisessä Zimbabwessa, 27 kilometriä Masvingon kaupungista kaakkoon. Sitä ympäröivät graniittikukkulat, joita halkovat monet joet ja purot. Alue on Zimbabwen ylätasangon keskikorkeudella. Kukkulat muodostavat jyrkänteen, jonka vaikutuksesta vallitsevien kaakkoistuulien tuoma kosteus sataa alas. Suur-Zimbabwen ympräristössä sataakin enemmän kuin lähiseuduilla, ja siellä on myös usein sumua ja tihkusateita, jotka tuovat kosteutta. Suur-Zimbabwen alueella sataa melko tasaisesti ympäri vuoden ja kokonaissademäärä on 700–800 millimetriä vuodessa, mikä takaa suhteellisen tiheän kasvillisuuden. Suur-Zimbabwen ympäristö on houkutellut aina maanviljelijöitä ja karjankasvattajia, sillä sopivan kosteuden lisäksi kukkuloita ympäröivä maa on hiekkaperäistä ja kasvillisuus on melko runsasta. Lisäksi alueella kasvaa puita rakennustarpeiksi ja polttopuiksi ja siellä vaeltaa myös jonkin verran riistaeläimiä. Etelässä maasto laskeutuu ja kuivuu äkillisesti laajaksi ruohikkomaaksi, joka soveltuu erityisen hyvin karjankasvatukseen.


title: Suur-Zimbabwe

text: Kukkulalinnoitus on Suur-Zimbabwen vanhin suuri kivirakennelma. Se on rakennettu soikealle alueelle, joka on noin 100 metriä pitkä ja 45 metriä leveä. Rakennelmassa on muurien lisäksi kivikkoja ja suuria graniittilohkareita. Kukkulalle johti ainakin kolme tietä lännestä. Niitä pitkin pääsi etelämuurin sisäänkäynnin kautta kapeaan ja jyrkkään käytävään, joka johdatti rakennuksen huipulle. Muuri, jossa sisäänkäynti on, on rakennettu epätasaisten lohkareiden päälle. Siinä on käytetty tekniikkaa, joka estää kivien liukumisen lohkareiden päältä. Linnoituksen eteläinen muuri on puolestaan rakennettu suoraan jyrkänteen yläpuolelle. Muurin korkeus on 9,95 metriä ja paksuus 4,2 metriä.


title: Suur-Zimbabwe

text: Kukkulalinnoituksen suurin rakennelma on läntinen muuri, joka oli myös näyttävästi koristeltu. Muurin sisällä on rakennelman läntinen alue, jota ympäröivä muuri on keskimäärin 7,9 metrin korkuinen ja 5 metrin paksuinen. Läntinen alue on arkeologisesti merkittävä, sillä sen stratigrafiasta pystytään erottamaan koko Suur-Zimbabwen asutushistoria. Alueella on 3–5 metrin paksuudelta kerrostunutta lattiaa.


title: Suur-Zimbabwe

text: Linnoituksen itäisessä päässä on todennäköisesti tärkein seremonia-alue. Alueen sivut ovat noin 20 metrin pituiset, ja siellä on useita ihmisen tekemiä tasanteita.


title: Suur-Zimbabwe

text:
Soikea, aitauksentapainen rakennus on selvästi suurin esihistoriallinen rakennelma Saharan eteläpuolisessa Afrikassa. Sen ulkomuuri on 11 metriä korkea ja 252 metriä pitkä. Sen rakentamiseen on käytetty arviolta miljoona kiveä, ja se ympäröi noin 80 metriä pitkän ja 55 metriä leveän alueen.
Soikean rakennuksen sisällä on pienempiä aitauksia ja kaksi muurien reunustamaa rinnakkaista polkua, jotka johtavat kartionmuotoisen tornin luo. Torni on aitauksen nuorin rakennelma. Se on noin kymmenen metriä korkea ja halkaisijaltaan lähes viisi metriä, mutta se kapenee ylöspäin, ja huipulla halkaisija on enää noin kaksi metriä. Torni on rakennettu kokonaan kivestä, eikä sen sisässä tai alla ole muita rakennelmia. Sen käyttötarkoitusta ei tiedetä, mutta koska sillä ei vaikuttaisi olleen minkäänlaista käytännöllistä merkitystä, sen merkitys oli todennäköisesti symbolinen. Torni oli luultavasti merkittävä, sillä sen luo johtaa kaksi erillistä polkua. Sen vieressä oli lisäksi pienempi torni.


title: Suur-Zimbabwe

text: Aitaukseen on kolme sisäänkäyntiä muurin pohjois- ja luoteisosissa. Sen kehitysvaiheita on nykyään vaikea määrittää, sillä varhaisissa kaivauksissa tuhottiin yli metrin syvyydeltä kulttuurijäänteitä.


title: Suur-Zimbabwe

text: Kukkulalinnoituksen ja soikean rakennuksen välissä on laakso, jossa on monien pienempien aitauksien jäänteitä. Aitauksien välillä on monta rinnakkaista, muurein eroteltua kulkureittiä, joista pisin ulottuu kukkulalinnoituksesta suureen aitaukseen. Reitit ovat tarkasti määriteltyjä, joten voi olla, että asukkaiden kulkureittejä haluttiin kontrolloida. Nykyisten laaksoraunioiden aitauksissa on asunut todennäköisesti noin 50 perhekuntaa, jotka kuuluivat kaupungin eliittiin.


title: Suur-Zimbabwe

text: Kukkulalinnoitus, soikea rakennus ja laaksorauniot käsittävät koko Suur-Zimbabwen alasta voin noin kymmenyksen, mutta käytännössä kaikki kivirakennukset ovat niiden alueella. Suurin osa kansasta asui keskusaluetta ympäröivillä kukkuloilla, joilta on löytynyt "dhaka"-rakennelmia ja muureja.


title: Suur-Zimbabwe

text: Suur-Zimbabwen tunnetuin esinelöytö on kahdeksan suurta lintua, jotka on veistetty noin kaksi metriä korkeiden monoliittien huipulle. Ne ovat kiilleliusketta tai vuolukiveä eivätkä ne esitä mitään tunnettua lintua. Ne eivät edusta mitään tunnettua taideperinnettä, ja todennäköisesti ne ovat useamman tekijän tekemiä. Alueelta on löytynyt myös muita vuolukivisiä esineitä, kuten koristamattomia ja koristeltuja kulhojen osasia.


title: Suur-Zimbabwe

text: Suur-Zimbabwesta löydetty keramiikka on lajiteltu viiteen luokkaan: Luokan 1 esineistö on vanhinta, 400–700-luvuilta. Luokan 2 Gumanye-keramiikka on 1100-luvun puolivälin ja 1200-luvun alun väliseltä ajalta. Luokan 3 esineet ovat 1200-luvulta ja luokan 4 esineet 1200-luvun lopusta 1500-luvun puoleenväliin. Uusimmat, luokan 5 esineet ovat Karanga-keramiikkaa 1800-luvulta. Kolmen ensimmäisen luokan keramiikkaa on löytynyt vain kukkulalinnoituksesta.


title: Suur-Zimbabwe

text: Metallintyöstöstä on löytynyt todisteita ympäri aluetta. Sulatusuunien, -astioiden ja kuonan lisäksi on löydetty erilaisia metallityökaluja, kuten talttoja, puukkoja, kuokkia, nuolenkärkiä, keihäänkärkiä ja kirveitä. Pääosa kupari-, pronssi- ja kultalöydöksistä on pieniä helmiä tai ohuita levyjä, joita on käytetty koristeluun. Suur-Zimbabwesta on löytynyt myös muualta, muun muassa Lähi-idästä ja Kiinasta, tuotuja lasihelmiä ja keramiikkaa.


title: Suur-Zimbabwe

text: Suur-Zimbabwen muurien tärkein rakennusaine on graniitti, joka on pääosin biotiittia. Lisäksi muureihin on käytetty diabaasia, rautamalmia, puuta ja "dhaka"-savea. Kiviaines on louhittu läheltä monumenttia ja muurit on rakennettu kylminä ilman laastia.


title: Suur-Zimbabwe

text: Muureilla on kaksi eri käyttötarkoitusta: ne ovat joko vapaasti seisovia seinämuureja tai tukimuureja, jotka tasoittavat maanpinnan tasoeroja. Vapaasti seisovissa muureissa on yleensä kaksi julkisivua, joihin kivet on tarkasti aseteltu. Muurin sisällä kivet eivät ole yhtä säännöllisen muotoisia tai kokoisia, mutta nekin on pakattu tarkasti ulkoseinien väliin. Tukimuureissa on yksi julkisivu. Niiden sisällä kivet ovat epäsäännöllisempiä kuin vapaasti seisovissa muureissa ja kivien seassa on täyttömaata.


title: Suur-Zimbabwe

text: Muurit on rakennettu joko kallion tai maan päälle. Perustusten laatu vaihtelee huomattavasti, ja maalle rakennettujen muurien perustus koostuu graniittilohkareista. Perustukset voivat olla maan pinnalla, mutta osa on kaivettu maahan. Joidenkin perustusten alla on käytetty "dhaka"-savea, jotta muuri saatiin vaakasuoraan.


title: Suur-Zimbabwe

text: Muurit on jaettu ulkoasunsa perusteella neljään luokkaan, P-, Q-, PQ- ja R-tyyppiin. P-muurit on rakennettu epäsäännöllisen muotoisista ja kokoisista kivistä, jotka on kuitenkin aseteltu melko vaakasuoriin linjoihin, ja joitakin kiviä on myös vähän muotoiltu. Kivet on aseteltu tarkasti, eikä muurissa ole paljoakaan koloja. Q-muurit on kasattu melko säännöllisistä ja samankokoisista suorakaiteen muotoisista kivistä, ja ne muodostavat lähes suoria linjoja. Q-muurien kiviä on muotoiltu jonkin verran, ja ne ovat noin 18–25 senttimetriä leveitä ja 10–15 senttimetriä korkeita. PQ-tyyppi on näiden kahden tyypin välimuoto. R-muurit on rakennettu kaikkein epäsäännöllisimmistä kivistä, joiden välissä on pienempiä kiviä kolojen täyttämiseksi. Vaikka muurien tyylijako on tehty lähinnä ulkonäön perusteella, Q-muurit ovat myös rakenteellisesti parempia kuin P-muurit.


title: Suur-Zimbabwe

text: P-tyypin muureja rakennettiin suurin piirtein vuosina 1275–1350, minkä jälkeen rakennettiin Q-tyypin muureja Suur-Zimbabwen autioitumiseen saakka. P- ja Q-muureja on merkittävissä rakennuksissa, kuten kukkulalinnoituksessa ja soikeassa rakennuksessa. R-tyyppiin kuuluvat ympärysmuurit ja muut rakennelmat.


title: Suur-Zimbabwe

text: III-kauden aikana kukkulalinnoituksiin alettiin tehdä soralattioita, jotka yleistyvät IV-kauden aikana kaikissa kivirakennuksissa. Lattiat ovat erikokoisia, mutta niissä on kuitenkin joitain yhteisiä piirteitä. Lattioilla oli matalia penkkejä, tulisijoja ja ruukkutelineitä.


title: Suur-Zimbabwe

text: "Dhaka" on yleinen afrikkalainen rakennusmateriaali, jossa savi toimii graniittisoran sidosaineena. Kuivana sekoitus on kestävää, ja sitä kutsutaan "dhaka"-sementiksi. Suur-Zimbabwen "dhaka"-rakennuksista vain harvat ovat säilyneet näkyvissä, sillä suurin osa rakennelmista on peittynyt kasvillisuuden, maaperän tai kivimurskan alle.


title: Suur-Zimbabwe

text: Kivirakennelmien läheisyydessä olevat kummut ovat jäännöksiä rappeutuneista "dhaka"-rakennelmista. Kaivauksissa on löytynyt merkkejä lattioista, seinistä ja myös taiteellisista koristekuvioista. Suur-Zimbabwen "dhaka"-rakennukset eroavat jonkun verran modernin Afrikan "dhaka"-majoista, jotka ovat yleensä yksihuoneisia. Suur-Zimbabwen rakennelmat oli usein jaettu kahteen tai useampaan huoneeseen, ja niissä saattoi olla veranta ja monta eri lattiatasoa. Osa seinistä ei ollut kantavia, eikä niitä yhdistetty ulkoseinien vahvistavaan puurakenteeseen, vaan niiden tarkoituksena oli jakaa sisätiloja osiin. Verantaa saattoi ympäröidä matala aita.


title: Suur-Zimbabwe

text: Suurin osa "dhaka"-rakennuksista oli joko harmaasta tai ruskeasta materiaalista. Väriero johtui siitä, että aines oli peräisin eri louhokselta. Materiaalissa oli paljon piidioksidia ja alumiinia sekä jonkin verran kalium- ja rautaoksidia.


title: Suur-Zimbabwe

text: Suur-Zimbabwen perustana oli todennäköisesti pieni maanviljelijöiden kylä, joka perustettiin ehkä 300-luvulla. Arkeologit ovat jakaneet asutuksen viiteen kauteen. Ensimmäinen kausi keskittyi kukkulalle ja kesti noin 400-luvulta 700-luvulle. Tämän jälkeen alue hylättiin, kunnes sinne perustettiin uudelleen kylä noin 1100-luvun puolivälissä. Ensimmäinen ajanjakso voidaan jakaa edelleen kahteen osaan: Ia- ja Ib-kausiin. Ia-kaudella alueella asui maanviljelyä ja laiduntamista harjoittanut kansa, ja Ib-kaudella 700-luvulla Zhizo-kulttuuri.


title: Suur-Zimbabwe

text: II-kausi oli noin vuodesta 1150 vuoteen 1220, ja silloin paikalle asettuivat varhaiset šonat. II-kauden arkeologiset löydökset ovat kerroksessa, joka on vielä selvästi muurien alapuolella, joten Suur-Zimbabwen kivimuureja alettiin rakentaa vasta aikaisintaan 1200-luvulla. Šonahallitsijoiden vaurastuivat aluksi karjaa paimentamalla, mutta lähialueilta löydettiin 1100-luvulla kultaa ja kylästä kehittyi 1200-luvulla merkittävä kultakaupan keskus. Šonahallitsijat rikastuivat kultakaupalla, keräsivät vahvan armeijan laajentaakseen asuinalueitaan ja rakensivat pääkaupunkiin kivirakennelmia, joista kaupunki on sittemmin saanut nimensä. Šonien "dzimba dza mabwe" tarkoittaa kivitaloja, "dzimba woye" taas pyhiä taloja.


title: Suur-Zimbabwe

text: Suur-Zimbabwen III-kausi on ajoitettu samaan aikaan kuin eteläpuolella sijainneen Mapungubwen kukoistuskausi, ja kaupungista onkin löytynyt Mapungubwesta vaikutteita saaneita elementtejä. Arkeologien mukaan ensimmäiset kivirakennelmat rakennettiin kolmannella kaudella. IV-kausi (1275–1420/50) oli Suur-Zimbabwen nousun ja kukoistuksen aikaa. Neljäs kausi on jaettu kolmeen osaan. IVa-kaudella (1275–1300) kaupunki alkoi kasvaa ja hallita laajaa kauppaa, ja asutus levisi 1300-luvulla kukkulalinnoituksesta sitä ympäröivään laaksoon.


title: Suur-Zimbabwe

text: Suur-Zimbabwen merkittävin vaihe oli IVb-kausi, joka kesti vuodesta 1300 vuoteen 1450. Suur-Zimbabwe hallitsi 1300-luvulla suurta aluetta Zimbabwen kuningaskuntaa, joka ulottui pohjoisessa Sambesijoelle, etelässä Limpopojoelle, lännessä Kalaharin aavikon reunamille ja idässä itäisille vuoristoalueille. Suur-Zimbabwessa oli enimmillään 10 000–20 000 asukasta 1400-luvun lopulla, ennen romahdusta.


title: Suur-Zimbabwe

text: Suur-Zimbabwe romahti 1400-luvun lopulla, ja 1500-luvulle tultaessa kylä oli jo käytännössä autio. Kaupungin IVc-kaudeksi on erotettu ajanjakso vuodesta 1450 vuoteen 1550, jolloin siellä oli vain pieni asutuskeskus laaksoalueella. Historioitsijat eivät ole yksimielisiä romahtamisen syistä. Monet uskovat, että alueen maataloustuotanto ei riittänyt enää suuren asukasmäärän tarpeisiin. Toisen teorian mukaan kaupunki menetti merkityksensä kultakaupassa, kun kultaa alettiin kuljettaa Sambesia pitkin eikä kaupungin läpi. Perinteisiä idän kauppareittejä sekoitti lisäksi eurooppalaisten tulo alueelle.


title: Suur-Zimbabwe

text: Mwene Mutapa ja Butua jatkoivat Suur-Zimbabwen perinnettä sen romahduksen jälkeen. Niissä käytettiin vastaavaa arkkitehtuuria ja keramiikkatyyliä kuin Suur-Zimbabwessa. Vaikka romahtamisen syistä ei ole varmaa tietoa, Suur-Zimbabwen taloudellinen merkitys loppui, vaikkakin kaupankäynti esimerkiksi Khamissa jatkui. Kaikki eivät kuitenkaan hylänneet Suur-Zimbabwen aluetta, vaikka kaupunki ei pystynytkään enää ylläpitämään eliittiä. Lähistöllä asui edelleen maanviljelijöitä, ja aivan Suur-Zimbabwen lähellä sijaitsi vielä 1800-luvullakin šonakylä.


title: Suur-Zimbabwe

text: Kaakkoisen Afrikan historiasta ja maantieteestä kirjoittivat ensimmäisinä portugalilaiset, ja heiltä ovat peräisin myös varhaisimmat merkinnät Suur-Zimbabwesta. Ensimmäisenä kaupungista kirjoitti Diogo de Alcáçova, joka mainitsee kirjeessään Portugalin kuninkaalle "Zunbanhyn", Mwene Mutapan kuninkaan kivirakennelmat. Duarte Barbosa puolestaan kirjoitti kuulopuheiden perusteella "Zimbaoche"-nimisestä sisämaakaupungista vuonna 1514.


title: Suur-Zimbabwe

text: Portugalilainen historioitsija João de Barros kirjoitti Suur-Zimbabwesta vuonna 1552 Portugalin valloituksia käsitelleessä teoksessaan "De Asia". Hänkään ei ollut nähnyt kaupunkia mutta oli kuullut Mosambikin satamakaupungeissa tarinoita sisämaan suurista kivipalatseista. Barros yhdisti tiedot Axumaan, yhteen Saban kuningattaren kaupungeista. Toiset portugalilaiset kronikoitsijat liittivät kaupungin kultakauppaan ja olivat sitä mieltä, että kyseessä oli Ofiri, mistä Saban kuningatar tuotti kultaa kuningas Salomolle. Todennäköisesti myytti Suur-Zimbabwen yhteydestä Salomoon oli peräisin arabeilta. He halusivat hallita rikkaita kauppareittejä ja pyrkivät oikeuttamaan valta-asemansa yhdistämällä alueen Salomoon, joka oli merkittävä henkilö myös muslimeille. Eurooppalaiset omaksuivat saman käsityksen. ja vuonna 1652 Kapmaahan asettuneet buurit lähettivät useita retkikuntia etsimään Salomon kaivoksia. Lisäksi portugalilaiset tutkimusmatkailijat yrittivät löytää kultakaivoksia, ja muun muassa Goan kuvernööri lähetti retkikunnan eteläiseen Afrikkaan.


title: Suur-Zimbabwe

text: Myytit sisämaan kultakaupungista elivät vuosisatoja. Saksalainen Karl Mauch lähti vuonna 1871 etsimään Ofirin kaupunkia nykyisen Zimbabwen alueelta. Häntä ennen paikan tunsi tosin saksalaissyntyinen, lapsena Amerikkaan siirtynyt ja sittemmin eteläafrikkalaistunut seikkailija Adam Renders, jonka vaimo Elsie Praetorius oli afrikkalaisen päällikön tytär. Elokuussa Mauch tapasi saksalaisen kauppiaan, joka kertoi hänelle ”melko suurista raunioista, joita ei kukaan mustaihoinen olisi pystynyt rakentamaan”. Syyskuun alussa paikallinen šona opasti Mauchin Suur-Zimbabwen raunioille. Mauch löysi paikalta vuolukivestä ja raudasta tehtyjä esineitä, joista hän päätteli, että siellä oli joskus elänyt valkoisia. Hänellä oli sama käsitys kuin portugalilaisilla, joten hän piti esimerkiksi oven päällyslaudasta veistämäänsä palaa fonikialaisten tuomana libanoninsetrinä. Thomas Baines sijoitti ensimmäisenä Suur-Zimbabwen kartalle vuonna 1873. Hänen karttansa käsitteli Kaakkois-Afrikan kultakenttiä, ja siinä Suur-Zimbabwe oli merkitty ”Saban kuningattaren oletetuksi valtakunnaksi”. Niin kutsuttu kadonnut kaupunki inspiroi myös kirjailija H. Rider Haggardia, jonka vuonna 1885 ilmestynyt "Kuningas Salomon kaivokset" menestyi kaupallisesti.


title: Suur-Zimbabwe

text: Mauchin ajatukset vakuuttivat Cecil Rhodesin, jonka British South Africa Company (BSAC) oli juuri miehittänyt Suur-Zimbabwen pohjoispuolisen Mashonamaan. BSAC halusi varmistua raunioiden alkuperästä ja aloitti alueella tutkimukset, joiden johtoon valittiin Theodore Bent. Rhodesin lisäksi kaivauksia rahoittivat Royal Geographical Society ja British Association for the Advancement of Science. Bent myötäili osittain vanhoja näkemyksiä ja oli sitä mieltä, että kaupungin oli rakennuttanut jokin foinikialaisten tapainen Arabian alueen kansa, mutta ei kuitenkaan yhdistänyt raunioita Saban kuningattareen. Hänen mukaansa erityisesti todisteet eräänlaisesta falloskultista viittasivat foinikialaiseen alkuperään. Bent teki kaivauksia muun muassa soikean rakennuksen kartionmuotoisen tornin juurella ja tuhosi samalla merkittäviä osia rakennuksen stratigrafiasta. Hän löysi joitain persialaisia lasihelmiä mutta hävitti suuren osan löydöistään, joita piti myöhemmin alueelle tuotuna ”kafferiroskana”. Bent kuitenkin ymmärsi monien muiden esineiden arvon ja perusti Rhodesia Ancient Ruins -yrityksen, jolla oli erityisoikeus Rhodesian raunioihin.


title: Suur-Zimbabwe

text:
Bentin yrityksen toimintaan osallistui muun muassa paikallinen toimittaja Richard Nicklin Hall, joka pystyi sen avulla esiintymään vanhojen esineiden tuntijana ja tutkijana. Hall julkaisi 1902 paikallisen kullanetsijän W. G. Nealin kanssa teoksen "The Ancient Ruins of Rhodesia", jossa Suur-Zimbabwen historia jaettiin osiohin. Kirjan mukaan Saban kausi oli 2000–1100 eaa. ja foinikialainen kausi alkoi ajanlaskun alun tienoissa. Sitä seurasi siirtymävaihe, joka muuttui lopulta nykyiseksi rappion kaudeksi. BSAC nimitti Hallin Suur-Zimbabwen kuraattoriksi. Hänen tehtäviinsä kuului rakennuksen suojeleminen, mutta hänelle ei annettu valtuuksia tutkimuksiin. Hall aloitti silti kaivaukset, joita eräs arkeologi myöhemmin kuvasi hirveimmiksi, mitä ikinä oli nähnyt. Hall erotettiin, kun hänen kaivauksensa tulivat BSAC:n johdon tietoon. Hall kaivoi erityisesti soikean rakennuksen alueella ja tuhosi monia "dhaka"-rakennelmia ja afrikkalaisesta alkuperästä todistavia esineitä. Hän ei myöskään peittänyt kaivauksiaan, ja monet myöhemmistä eroosio-ongelmista ovat hänen aiheuttamiaan. Hall julkaisi 1905 teoksen "Great Zimbabwe", joka oli uudisasukkaiden suosiossa. Osittain Hallin aiheuttamien tuhojen takia BSAC julkaisi 1909 raportin, jossa määriteltiin, miten kohdetta piti suojella. Hallin seuraajaksi nimetty S. Wallace järjesti raportin perusteella vuosina 1914–1931 Suur-Zimbabwen restaurointityöt, jotka olivat kuitenkin epätarkat.
Hallin epätieteellisten kaivauksien vuoksi British Association for the Advancement of Science päätti rahoittaa Suur-Zimbabwessa uuden tutkimuksen. Kaivauksien johtoon valittiin William Flinders Petrien oppilas ja kollega David Randall-MacIver. Hän oli ensimmäinen aluetta tutkinut koulutettu arkeologi. Randall-MacIver kirjoitti 1906, että aluetta asuttanut kansa kuului šonien esi-isiin. Vaikka hän hylkäsi aiempien kirjoittajien Raamattuun perustuneet käsitykset Suur-Zimbabwen historiasta ja vaikka zimbabwelaistutkija Peter Garlake on kutsunut Randall-MacIveriä alueen modernien kaivausten käynnistäjäksi, hänen mielipiteensä olivat edelleen rasistisesti värittyneitä. Randall-MacIverin mukaan Suur-Zimbabwe oli rakennettu samaan tapaan kuin muutkin alueen historialliset monumentit. Keskeisimmät osat oli rakennettu huolellisesti, mutta muut rakennelmat olivat huolimattomasti tehtyjä.


title: Suur-Zimbabwe

text: Alueen eurooppalaiset siirtolaiset eivät hyväksyneet Randall-MacIverin löydöksiä, ja Hall väitti, ettei Randall-MacIverillä ollut todellista tietämystä Afrikasta. Uudisasukkaat eivät halunneet tunnustaa afrikkalaista alkuperää, sillä se oli ristiriidassa heidän tavoitteidensa kanssa. Eurooppalaisten mielestä heillä oli oikeus asuttaa Zimbabwe, koska he olivat herättämässä henkiin valkoihoisten fonikialaisten perustamaa kulttuuria. Randall-MacIverin tutkimusten aiheuttaman ristiriidan jälkeen British Association for the Advancement of Science rahoitti 1929 kolmannen tutkimuksen. Tällä kertaa kaivauksia johti Gertrude Caton-Thompson, joka myös päätteli Suur-Zimbabwen olevan afrikkalaisten luoma. Caton-Thompsonilla oli samantapaisia ennakkoluuloja kuin Randall-MacIverilläkin: hänkään ei pitänyt raunioita erityisen taitavasti rakennettuina, ja hänen mukaansa rakentajat olivat saaneet huomattavasti vaikutteita Afrikan ulkopuolelta. Caton-Thompsonin ajatukset rakennusten afrikkalaisesta alkuperästä saivat tiedeyhteisön hyväksynnän, ja esimerkiksi arkeologi Henri Breuilin mukaan kysymys oli lopullisesti ratkaistu.


title: Suur-Zimbabwe

text: Caton-Thompsonin jälkeen alueella tehtiin melko vähän kaivauksia. Merkittävintä olivat vuoden 1958 Roger Summersin ja Keith Robinsonin johtamat tutkimukset. Kaivauksien tarkoitus oli lähinnä varmistaa stratigrafisia jaksoja ja tehdä radiohiiliajoituksia. 1950–1970-lukujen kaivaukset kuitenkin varmistivat lopullisesti Suur-Zimbabwen afrikkalaisen alkuperän, ja niissä tehdyt löydökset ovat keskeisiä myös koko "madzimbabwe"-perinteen tutkimisessa. Arkeologit ovat 1960-luvun jälkeen keskittyneet rakenteiden arkeologisiin ja arkkitehtonisiin tulkintoihin.


title: Suur-Zimbabwe

text: Vaikka tutkijat alkoivat olla yksimielisiä Suur-Zimbabwen rakennuttajista, valkoihoiset siirtolaiset pitivät yllä edelleen myyttiä sen foinikialaisesta alkuperästä. Ajatus nousi esille varsinkin, kun Rhodesia julistautui itsenäiseksi 1965. Rhodesian Front -puolue valvoi 1965–1980 kaikkia julkaisuja ja pyrki estämään sen, ettei tieto Suur-Zimbabwen afrikkalaisesta alkuperästä leviäisi. Vuonna 1971 arkeologi Peter Garlake erosi muistomerkkien tarkistajan virasta, kun hallinto oli antanut salaisen määräyksen, jonka mukaan viralliset tahot eivät saaneet väittää Suur-Zimbabwea afrikkalaiseksi rakennelmaksi. Rhodesian valkoinen hallinto oli erityisen huolestunut siitä, että monumentti oli noussut maassa enemmistönä olleiden tummaihoisten kulttuurihistorialliseksi symboliksi. Kansallisliike näki Suur-Zimbabwen arvon, ja esimerkiksi poliittisia puolueita nimettiin sen mukaan.


title: Suur-Zimbabwe

text: Rhodesian sisällissodan aikana 1976–1980 suurin osa arkeologisista kohteista jätettiin hoitamatta. Maan itsenäistyessä vuonna 1980 sen nimeksi tuli Zimbabwe, ja uusi hallitus näki Suur-Zimbabwen kansallisen ylpeyden aiheena ja potentiaalisena turistikohteena. Se pysyi edelleen poliittisena välineenä, ja hallitus pyrki nostamaan afrikkalaista kansallistunnetta. Suur-Zimbabwesta löydetyt esineet muodostuivat kansallisiksi symboleiksi, ja ne päätyivät muun muassa rahoihin, postimerkkeihin ja maan lippuun.


title: Suur-Zimbabwe

text: Ensimmäisiä laajempia tulkintoja Suur-Zimbabwesta julkaisivat Peter Garlake ja Thomas Huffman, jotka ovat esitelleet ajatuksiaan 1970-luvulta lähtien. Garlaken ja Huffmanin tulkinnat eroavat joiltakin osin. He ovat erimielisiä erityisesti soikean rakennuksen käyttötarkoituksesta. Huffman on tutkinut eteläafrikkalaista vendakansaa, joilla on eräänlainen tyttöjen initaatiokoulu. Hänen mukaansa naiset käyttivät soikeaa rakennusta hallitsijaperheiden tyttäreiden kouluttamisessa ja rakennuksen arkkitehtoniset elementit olivat eräänlaisia symboleja: suuri kartionmuotoinen torni edusti vanhemman miehen asemaa ja pienempi torni sen vieressä naisen asemaa. Garlake puolestaan pitää soikeaa rakennusta kukkulalinnoituksen seuraajana hallitsijoiden asuinpaikkana. Kukkulalinnoituksesta olisi sen jälkeen tullut henkimaailmaan yhteydessä olleiden meedioiden koti.


title: Suur-Zimbabwe

text: Suur-Zimbabwessa ei ole 1970-luvun jälkeen tehty ainuttakaan yhtenäistä ja laajaa arkeologista tutkimusta. Tutkimukset ovat olleet yleensä yksittäisiä, ja tieteelliset kirjoitukset ovat yleensä keskittyneet vain alueen suojelun tutkimiseen. Monumentin suojelu on kuitenkin muuttunut kansainväliseksi, kun Unesco valitsi 1986 Suur-Zimbabwen maailmanperintöluetteloon. Vaikka tutkijat ovat nykyään yksimielisiä siitä, että rakennus on afrikkalaista alkuperää, vastakkaisiakin väitteitä esiintyy edelleen. Eteläafrikkalaisten lembojen perimästä löytyi 1990-luvulla mahdollisia juutalaisia vaikutteita. Muutamat tutkijat ovat katsoneet tämän tukevan teoriaa Suur-Zimbabwen seemiläisestä alkuperästä.


title: Suur-Zimbabwe

text: Suur-Zimbabwen asukkaiden pääelinkeino oli karjan, vuohien ja lampaiden hoito. Lisäksi he viljelivät durraa, sormihirssiä ja papuja. Alueelta on löytynyt todisteita raudan ja kullan valamisesta. Raudasta valmistettiin erilaisia työkaluja, kun taas kuparia, pronssia ja kultaa käytettiin lähinnä hallitsijoiden koruissa ja koriste-esineissä.


title: Suur-Zimbabwe

text: Suur-Zimbabwen vauraus perustui kaupankäyntiin. Se kävi kauppaa sekä Afrikan sisämaan että Intian valtameren rannikon alueiden kanssa. Rannikolta kauppareitit ovat ulottuneet Arabiaan ja Kiinaan asti. Zimbabwen kuningaskunnan sisäisessä kaupassa Suur-Zimbabwe todennäköisesti tarjosi rautatyökaluja, aseita, kuparia, suolaa, kultaa ja rannikolta tuotuja lasihelmiä. Rannikolle Suur-Zimbabwesta vietiin kultaa, norsunluuta, kuparia, orjia ja Afrikan eksoottisia tuotteita. Tuotteet vietiin luultavasti nykyisessä Mosambikissa sijaitsevaan Sofalan kaupunkiin, jonka kaupankäyntiä valvoi Kilwa Kisiwani. Vaihdossa Suur-Zimbabwe sai persialaista ja kiinalaista keramiikkaa, lasi- ja metalliesineitä sekä todennäköisesti vaatteita. Kaupankäynti rikastutti Suur-Zimbabwen lisäksi siis rannikkokaupunkeja, Sofalaa, Kilwa Kisiwania ja Malindia. Sveitsiläisen tutkija-kirjoittajan Jean Villainin arvion mukaan rauta, jota käytettiin Euroopassakin kysyttyyn damaskiteräkseen, on ilmeisesti ainakin osittain peräisin eteläisestä Afrikasta juuri näiltä seuduilta. Suur-Zimbabwessa oli ilmeisesti myös paikallisia kauppiaita, sillä eräästä rauniosta on löytynyt laaja esinevarasto. Siellä oli kultalankaa, rautalusikoita, lampunjalka, kuparilaatikko, kaksi sormusta, satoja lasihelmiä sekä useita kiloja lankaa, kaurikotiloiden kuoria ja korallia.


title: Suur-Zimbabwe

text: Suur-Zimbabwe oli jakautunut selvästi luokkiin. Hallitsija asui perheineen ensin kukkulalinnoituksessa ja myöhemmin soikeassa rakennuksessa. Muut kuninkaalliset, kokeneet virkamiehet ja Suur-Zimbabwen alamaisuudessa olleiden kuninkaiden edustajat asuivat muurien ulkopuolella, laaksossa sijainneissa parissa kymmenessä talossa. Kaupungin asutus oli levittäytynyt laajemmalle alueelle Suur-Zimbabwen ympärillä.


title: Suur-Zimbabwe

text: Suur-Zimbabwe oli uskonnollinen keskus, ja kukkulalinnoitusta pidettiin pyhänä. Pääjumala oli Mwaria, jonka vastuulla oli sateentekeminen, maan hedelmällisyys ja sairaudet. Alueen kosteaa mikroilmastoa pidettiin Mwarin aikaansaannoksena. Kaupunki oli uskonnollinen keskus romahtamiseensa saakka 1400-luvulla. Senkin jälkeen raunioita on edelleen käytetty seremoniallisessa sateentekemissä.


title: Suur-Zimbabwe

text: Suur-Zimbabwen merkitys nyky-Zimbabwen kansalliselle ideologialle on suuri. Rakennelma on tarjonnut kansallisaatteen kannattajille yhteyden Zimbabwen muinaisiin uskontoihin ja ollut esimerkkinä suuresta afrikkalaisesta saavutuksesta. Nationalismi voimistui maassa 1960-luvulla, ja siihen liittyi kulttuurihistoriallinen herääminen ja alkuperäisten uskontojen uusi suosio. Nationalistien mielestä yhteinen usko yhdistäisi monimuotoista kansaa. Suur-Zimbabwesta tulikin tavallaan kansallinen pyhättö.


title: Suur-Zimbabwe

text: Itsenäisyystaistelun aikana kansallisliikkeet ottivat Suur-Zimbabwen symbolikseen, ja lippu ja Zimbabwen lintu ovat nykyään valtion merkittävimmät symbolit. Suur-Zimbabwen raunioista löydetyt lintuhahmot ovat lintusymbolin esikuva. Zimbabwen lintu kuvataan esimerkiksi maan lipussa, ja se yhdistää maan siirtomaakautta edeltäviin aikoihin. Lisäksi Suur-Zimbabwe on Victorian putousten ja luonnon ohella Zimbabwen tärkein matkailunähtävyys.


title: Suur-Zimbabwe

text: Suur-Zimbabwen merkitys on maailmanlaajuinen, ja Unesco valitsi sen vuonna 1986 maailmanperintöluetteloon. Suur-Zimbabwe täytti kolme maailmanperintökohteen kriteeriä. Unescon mukaan Suur-Zimbabwe on ainutlaatuinen taiteellinen rakennelma, jolla on historiallis-kansallinen merkitys koko Zimbabwen valtiolle ja jonka rauniot ovat todisteena šonakansan kadonneesta valtakunnasta. Suur-Zimbabwen tieteellinen merkitys on erityisen suuri šonakulttuurin ja muiden bantukieliä puhuvien kansojen kehityksen tutkimisessa.


title: Suur-Zimbabwe

text: Paikallisille asukkaille Suur-Zimbabwe on edelleen uskonnollisesti merkittävä. Se yhdistetään erityisesti "mudzimu"- ja "mhondoro"-henkiin, joiden uskotaan asuvan siellä ja jopa rakentaneen sen. Paikalliset pitävätkin Suur-Zimbabwea ja erityisesti kukkulalinnoitusta pyhänä paikkana. Siellä järjestetään edelleen erilaisia uskonollisia seremonioita, kuten sateentekemisrituaaleita ja muita seremenioita, jotka liittyvät paikallisten yhteisöjen sosiaaliseen hyvinvointiin.


title: Suur-Zimbabwe

text: Suur-Zimbabwe on merkittävä turistikohde, ja siellä vieraili 1990-luvulla noin 100 000 ihmistä vuosittain. Heinäkuun 1998 ja kesäkuun 1999 välisenä aikana Suur-Zimbabwessa kävi 153 343 maksanutta vierailijaa. Zimbabwen poliittiset ja taloudelliset kriisit vaikuttivat turismiin 2000-luvulla, ja Suur-Zimbabwessa kävi vuonna 2006 hieman yli 20 000 ja vuonna 2008 enää hieman yli 15 000 ihmistä. Tämä vaikeutti Suur-Zimbabwen ylläpitoa, sillä paikallinen museo ja kunnostustyöt saivat rahoituksensa pääsymaksuista. Tilanne on parantunut 2000-vuosikymmenen lopulla, kun Zimbabwessa otettiin käyttöön Yhdysvaltain dollari, mikä tasapainotti maan hintatasoa. Turistien määrän Suur-Zimbabwessa arvioitiin kaksinkertaistuvan vuonna 2010.


title: Suur-Zimbabwe

text: Suur-Zimbabwessa on leirintäalue ja hotelli, joka on henkilöstön entinen majoituspaikka. Alueella on pieni museo, jossa on pysyviä näyttelyitä, matkamuistomyymälä ja informaatiokeskus, josta voi hankkia opaspalveluita. Lisäksi alueella on suojelukeskus, joka on erikoistunut Suur-Zimbabwen muurien hoitamiseen. Keskus on ainoa Eteläisen Afrikan kehitysyhteisön jäsenmaissa.


title: Suur-Zimbabwe

text: Suurimman uhan Suur-Zimbabwen suojelulle muodostaa hallitsematon kasvillisuus. Vaikka se todennäköisesti lisääkin raunioiden esteettisyyttä, se saattaa vaurioittaa niitä. Suuret puut voivat kasvattaa laajoja juuristoja, ja tiettyjen pensaiden hallitsematon kasvu vaikeuttaa raunioille pääsyä. Lisäksi kasvillisuuden poistaminen on hankalaa ja tiheä kasvillisuus lisää alueella yleisten pensaspalojen vaaraa.


title: Suur-Zimbabwe

text: Myös ihmiset ja eläimet vaikuttavat Suur-Zimbabween. Turistit kuluttavat tiettyjä paljon käytettyä polkuja ja saattavat kävellä arkeologisten löydösten päällä tai kiipeillä muureilla. Myös paviaanit ja muut apinat voivat käyttäytyä samoin. Turistien vaikutus raunioihin on kasvamassa, joten aluetta pitäisi kohdella sekä merkittävänä turistikohteena että poikkeuksellisena muinaismuistona, jolla on selvä tieteellinen arvo.


title: Suur-Zimbabwe

text: Suur-Zimbabwe on ollut suojeltu vuodesta 1892, ja nykyään sen suojelusta vastaa sisäasiainministeriön alaisuudessa toimiva National Museums and Monuments of Zimbabwe (NMMZ). Oikeudellisen suojan antaa vuoden 1976 kansallinen museo- ja muistomerkkilaki.


title: Suur-Zimbabwe

text: Unesco ja Yhdistyneiden kansakuntien kehitysohjelma ovat vaikuttaneet Suur-Zimbabwen suojelussa vuodesta 1981. Unesco lähetti 1980-luvulla kaksi tutkimusryhmää, jotka esittivät raporteissaan huolensa raunioiden kunnosta. Raporttien suositusten pohjalta laadittiin Suur-Zimbabwen suojeluohjelma. Ohjelma laajennettiin käsittämään kaikki NMMZ:n hallinoimat arkeologiset kohteet, ja se oli Zimbabwen ensimmäinen kattava kulttuuriperinnön suojeluun laadittu dokumentti.


title: João Evangelista Martins Terra

text: João Evangelista Martins Terra (s. 7. maaliskuuta 1925 Jardinópolis) on brasilialainen roomalaiskatolinen piispa. Hänet vihittiin papiksi 22. joulukuuta 1956, ja hänestä tuli jesuiittapappi 2. helmikuuta 1964.


title: João Evangelista Martins Terra

text: Martins Terra sai 17. elokuuta 1988 nimityksen Olinda e Recifen arkkihiippakunnan vihkipiispaksi ja Bagiksen titulaaripiispaksi. Piispaksi konsekroinnin suoritti 20. marraskuuta Carlo Furno, jota avustivat José Cardoso Sobrinho ja Luciano Pedro Mendes de Almeida. 15. kesäkuuta 1994 Martins Terra nimitettiin Brasílian arkkihiippakunnan vihkipiispaksi, jona hän toimi, kunnes jäi eläkkeelle 16. kesäkuuta 2004. Sama titulaaripiispan arvo jäi hänelle.


title: John Hsane Hgyi

text: John Hsane Hgyi (s. 15. joulukuuta 1953) on myanmarilainen roomalaiskatolinen piispa. Hänet vihittiin papiksi 7. maaliskuuta 1982 ja nimitettiin Patheinin hiippakunnan vihkipiispaksi sekä Puppin titulaaripiispaksi 25. tammikuuta 2003. Piispaksi vihkiminen seurasi 22. maaliskuuta. Pääkonsekraattorina toimi Adriano Bernardini, jota avustivat Charles Maung Bo ja Paul Zingtung Grawng.


title: John Hsane Hgyi

text: Hsane Hgyi sai 24. toukokuuta 2003 nimityksen Patheinin piispaksi, ja hänet asetettiin virkaansa 24. elokuuta.


title: Eduard Nécsey

text: Eduard Nécsey (9. helmikuuta 1892 – 19. kesäkuuta 1968) oli slovakialainen roomalaiskatolinen arkkipiispa. Hänet vihittiin papiksi 30. kesäkuuta 1915 ja nimitettiin Nitran hiippakunnan vihkipiispaksi sekä Velician titulaaripiispaksi 12. maaliskuuta 1943. Piispaksi vihkiminen seurasi 16. toukokuuta. Pääkonsekraattorina toimi Karol Kmetko, jota avustivat Andrej Skrábik ja Michal Buzalka.


title: Eduard Nécsey

text: Nécsey sai vuonna 1949 nimityksen Nitran apostoliseksi hallitsijaksi, jona hän toimi, kunnes kuoli 76-vuotiaana. 16. toukokuuta 1968 hän sai nimityksen Velician titulaariarkkipiispaksi.


title: Eduard Nécsey

text: Nécsey osallistui Vatikaanin toiseen kirkolliskokoukseen.


title: Gabriel Thohey Mahn-Gaby

text: Gabriel Thohey Mahn-Gaby (19. syyskuuta 1927 Kanazogon – 5. toukokuuta 2016) oli myanmarilainen roomalaiskatolinen arkkipiispa. Hänet vihittiin papiksi 21. joulukuuta 1951.


title: Gabriel Thohey Mahn-Gaby

text: Thohey Mahn-Gaby sai 9. marraskuuta 1964 nimityksen Rangoonin koadjuuttoriarkkipiispaksi ja Stauropoliin titulaariarkkipiispaksi. Piispaksi vihkiminen seurasi 2. helmikuuta 1965. Pääkonsekraattorina toimi Victor Bazin, jota avustivat George Maung Kyaw ja Sebastian U Shwe Yauk.


title: Gabriel Thohey Mahn-Gaby

text: Thohey Mahn-Gabysta tuli 19. kesäkuuta 1971 Rangoonin arkkipiispa. Hänen kaudellaan arkkihiippakunnan nimi vaihdettiin Yangoniksi. Hän jäi eläkkeelle 30. syyskuuta 2002.


title: Marián Chovanec

text: Marián Chovanec (s. 16. syyskuuta 1957 Trenčín) on slovakialainen roomalaiskatolinen piispa. Hänet vihittiin papiksi Nitran hiippakuntaan 17. kesäkuuta 1989 ja nimitettiin sen vihkipiispaksi sekä Maxitan titulaaripiispaksi 22. heinäkuuta 1999. Piispaksi vihkiminen seurasi 18. syyskuuta. Pääkonsekraattorina toimi Ján Chryzostom Korec, jota avustivat Luigi Dossena ja Ján Sokol.


title: Marián Chovanec

text: 20. marraskuuta 2012 Chovanec sai nimityksen Banská Bystrican piispaksi, jonka virkaan hänet asetettiin 15. joulukuuta.


title: Raymond Conway Benjamin

text: Raymond Conway Benjamin (24. helmikuuta 1925 Rockhampton – 6. maaliskuuta 2016) oli australialainen roomalaiskatolinen piispa. Hänet vihki papiksi Rockhamptonin hiippakuntaan Andrew Gerard Tynan 25. heinäkuuta 1949. Hänet nimitettiin Townsvillen hiippakunnan johtoon 14. helmikuuta 1984, ja piispaksi vihkiminen seurasi 9. toukokuuta. Pääkonsekraattorina toimi Francis Roberts Rush, jota avustivat Leonard Anthony Faulkner ja Lancelot John Goody.


title: Raymond Conway Benjamin

text: Benjamin jäi eläkkeelle 18. huhtikuuta 2000.


title: Pedro Rocamora y García

text: Pedro Rocamora y García (11. helmikuuta 1832 Granja de Rocamora – 19. tammikuuta 1925) oli espanjalainen roomalaiskatolinen piispa. Hänet nimitettiin Tortosan hiippakunnan johtoon 21. toukokuuta 1894, ja piispaksi vihkiminen seurasi 26. elokuuta. Pääkonsekraattorina toimi Juan Maura y Gelabert, jota avustivat José Meseguer y Costa ja Cornelius O'Brien.


title: Pedro Rocamora y García

text: Rocamora y García kuoli 92-vuotiaana virassa.


title: José Meseguer y Costa

text: José Meseguer y Costa (9. marraskuuta 1843 – 9. joulukuuta 1920) oli espanjalainen roomalaiskatolinen arkkipiispa. Hänet vihittiin papiksi 21. joulukuuta 1867 ja nimitettiin Léridan hiippakunnan johtoon 30. joulukuuta 1889. Piispaksi vihkiminen seurasi 19. maaliskuuta 1890. Pääkonsekraattorina toimi Benito Sanz y Forés, jota avustivat Tomás Belestá y Cambeses ja José Tomás Mazarrasa y Rivas.


title: José Meseguer y Costa

text: Meseguer y Costa sai 27. maaliskuuta 1905 nimityksen Granadan arkkipiispaksi, jona hän toimi, kunnes kuoli 77-vuotiaana virassa.


title: Matthew Kia Yen-wen

text: Matthew Kia Yen-wen (; 17. tammikuuta 1925 – 22. elokuuta 2017) oli taiwanilainen roomalaiskatolinen arkkipiispa. Hänet vihittiin papiksi 15. heinäkuuta 1951 ja nimitettiin Kiayin hiippakunnan johtoon 21. toukokuuta 1970. Piispaksi vihkiminen seurasi 16. heinäkuuta. Pääkonsekraattorina toimi Paul Yü Pin, jota avustivat Stanislaus Lokuang ja Joseph Kuo Joshih.


title: Matthew Kia Yen-wen

text: Kia Yen-wen nimitettiin 14. joulukuuta 1974 Hwalienin piispaksi ja sitten 15. marraskuuta 1978 Taipein arkkipiispaksi, jona hän toimi, kunnes erosi tehtävistään 11. helmikuuta 1989.


title: Paul Ch'eng Shih-kuang

text: Paul Ch'eng Shih-kuang (; 15. syyskuuta 1915 – 23. elokuuta 2012) oli taiwanilainen roomalaiskatolinen piispa. Hänet vihittiin papiksi 29. kesäkuuta 1943 ja nimitettiin Taipein arkkihiippakunnan vihkipiispaksi sekä Ucculan titulaaripiispaksi 3. toukokuuta 1960. Piispaksi vihkiminen seurasi 25. heinäkuuta. Pääkonsekraattorina toimi Thomas Tien Ken-hsin, jota avustivat Joseph Kuo Joshih ja Thomas Niu Hui-ching.


title: Paul Ch'eng Shih-kuang

text: Ch'eng Shih-kuang sai 7. kesäkuuta 1966 nimityksen Tainanin piispaksi, jona hän toimi, kunnes jäi eläkkeelle 3. joulukuuta 1990. Samanaikaisesti hän toimi Kiayin apostolisena hallitsijana, joksi hänet nimitettiin 30. elokuuta 1969 ja jonka tehtävistä hän erosi 16. heinäkuuta 1970.


title: Paul Ch'eng Shih-kuang

text: Ch'eng Shih-kuang osallistui Vatikaanin toiseen kirkolliskokoukseen.


title: Pujottelu

text: Pujottelu (joskus käytetään myös norjalaisperäistä sanaa slalom) on termi, joka voi tarkoittaa mitä tahansa urheilulajia, jossa tarkoituksena on suoriutua kepein tai portein merkitystä radasta mahdollisimman nopeasti. Porttien vuoksi urheilijan reitti radalla ei ole suoraviivainen.


title: Pujottelu

text: Lajikohtaisia artikkeleja:


title: Unisonic (albumi)

text: Unisonic on saksalaisen hard rock/heavy metal -yhtye Unisonicin debyyttialbumi. Se on ensimmäinen pitkäsoitto studioalbumi sitten Helloweenin Keeper of the Seven Keys, Pt. 2 (1988), jossa on molemmat Kai Hansen ja Michael Kiske esiintymässä kaikissa kappaleissa.


title: Unisonic (albumi)

text: Suurimman osan kappaleista on kirjoittanut Dennis Ward ja Kai Hansen Mandy Meyerin ja Michael Kisken tuomalla lisä sisällöllä. YouTubeen kuvattiin musiikkivideo "Unisonic"-kappaleesta.


title: Unisonic (albumi)

text: Albumi julkaistiin 21. maaliskuuta 2012 Japanissa, 30. maaliskuuta 2012 Euroopassa ja 22. toukokuuta 2012 Yhdysvalloissa, levyn kansikuvan ollessa Martin Haeuslerin tekemä. Albumi julkaistiin useina erikoisversiona, kuten Euroopan (Mediabook), Japanin ja Pohjois-Amerikan, jokainen sisältäen eri bonuskappaleen.


title: Unisonic (albumi)

text: Unisonicin depyyttialbumi liittyi usealle kansainväliselle soittolistalle nousten korkeimmalle Suomen virallisella listalla, Japanin albumilistalla, Saksan albumilistalla ja Ruotsin albumilistalla.


title: Strangeways, Here We Come

text: Strangeways, Here We Come on englantilaisen rockyhtye The Smithsin neljäs ja viimeinen studioalbumi, joka julkaistiin vuonna 1987.


title: Brian Baker (tennispelaaja)

text: Brian Baker (s. 30. huhtikuuta 1985 Nashville, Tennessee) on yhdysvaltalainen tennispelaaja. Parhaimmillaan hän on ollut kaksinpelissä ATP-listan sijalla 52 lokakuussa 2012.


title: Brian Baker (tennispelaaja)

text: Baker saavutti ensimmäisen loppuottelupaikkansa ATP-turnauksessa Nizzassa toukokuussa 2012. Turnauksen välierässä hän voitti Nikolai Davydenkon. Loppuottelussa Baker hävisi Nicolas Almagrolle luvuin 3–6, 2–6. Bakerin paluukausi kuuden vuoden tauon jälkeen jatkui Ranskan avoimilla, joissa hän pääsi toiselle kierroksella. Wimbledonissa hän pääsi ensimmäistä kertaa urallaan pääsarjaan selvitettyään karsinnat. Turnauksessa hän eteni neljännelle kierrokselle voitettuaan muun muassa Jarkko Niemisen. Hän hävisi neljännellä kierroksella Philipp Kohlschreiberille. Yhdysvaltain avoimissa hän hävisi toisella kierroksella Janko Tipsarevićille.


title: Brian Baker

text: Brian Baker -nimisiä henkilöitä:


title: Moses

text: Moses tai Mooses voi tarkoittaa seuraavia:


title: Andreas Henrisusanta

text: Andreas Henrisusanta (7. kesäkuuta 1935 – 10. maaliskuuta 2016) oli indonesialainen roomalaiskatolinen piispa. Hänet vihittiin dehoniaanien papiksi 2. heinäkuuta 1961 ja nimitettiin Tanjungkarangin hiippakunnan vihkipiispaksi sekä Ubaban titulaaripiispaksi 29. elokuuta 1975. Piispaksi vihkiminen seurasi 11. helmikuuta 1976. Pääkonsekraattorina toimi Justinus Darmojuwono, jota avustivat Vincenzo Maria Farano ja Albert Hermelink Gentiaras.


title: Andreas Henrisusanta

text: Henrisusanta sai 18. huhtikuuta 1979 nimityksen Tanjungkarangin piispaksi.


title: Kran Turismo

text: ”Kran Turismo” on rap-duo JVG:n toinen single heidän toiselta pitkäsoitoltaan "jvg.fi". Kappaleella vierailee reggaeartisti Raappana. ”Kran Turismo” julkaistiin YouTubessa 11. toukokuuta 2012. Kappale sijoittui Suomen virallisen singlelistan ja Latauslistan ensimmäiselle sijalle. ”Kran Turismon” on tuottanut Sakke Aalto. Kappaleesta julkaistiin livetaltioinneista koottu musiikkivideo heinäkuun lopulla 2012, ja se ylitti kultalevyyn oikeuttavan määrän elokuun puolessa välissä 2012.


title: Paikka vapaana

text: Paikka vapaana () on brittikirjailija J. K. Rowlingin romaani, joka ilmestyi Little, Brown and Companyn kustantamana 23. marraskuuta 2012. Tyyliltään se on musta komedia. Teosta on myyty maailmanlaajuisesti yli kuusi miljoonaa kappaletta.


title: Paikka vapaana

text: Suomeksi kirja ilmestyi Otavan kustantamana ja Ilkka Rekiaron kääntämänä marraskuussa 2012. Se oli vuoden 2012 myydyin käännetty kaunokirja (63 800 kpl).


title: Paikka vapaana

text: Kirjasta tehtiin samanniminen kolmiosainen televisiosarja, joka esitettiin BBC One -kanavalla vuonna 2015.


title: John Phillips

text: John Phillips voi tarkoittaa seuraavia henkilöitä:


title: Virgil Saliscan

text: Virgil Saliscan (s. 26. toukokuuta 1984 Ploiești) on romanialainen miekkailija. Hän edustaa seuratasolla Steaua Bukarestia.


title: Virgil Saliscan

text: Saliscan voitti vuonna 2002 nuorten EM-kilpailuista pronssia floretissa ja osallistui samana vuonna aikuisten MM-kilpailuihin, joissa hän oli 41. Hän sijoittui Euroopan-mestaruuskilpailuissa 2006 neljänneksi joukkuekilpailussa, ja Romania oli kilpailun viides seuraavan vuoden kisoissa. Saliscan oli MM-kisoissa 2007 neljästoista ja vuoden 2008 olympialaisissa yhdeksästoista. Leipzigin EM-kisoissa 2010 hän sijoittui floretissa yhdenneksitoista.


title: Ranskan avoin tennisturnaus 2012 – miesten kaksinpeli

text:
Rafael Nadal oli turnauksen kaksinkertainen hallitseva mestari. Hän voitti turnauksen myös tällä kertaa voitettuaan loppuottelussa Novak Đokovićin.
 Richard Gasquet
 Stanislas Wawrinka
 Milos Raonic
 Marcel Granollers
 Marin Čilić
 Andreas Seppi
 Radek Štěpánek
 Philipp Kohlschreiber
 Bernard Tomic
 Andy Roddick
 Mihail Južnyi
 Viktor Troicki
 Julien Benneteau
 Jürgen Melzer
 Kevin Anderson
 Florian Mayer


title: Raahen seminaari

text: Raahen seminaari oli Raahessa vuosina 1896–1971 toiminut opettajaseminaari. Seminaarialue kuuluu Museoviraston valtakunnallisesti merkittävien rakennettujen kulttuuriympäristöjen luetteloon.


title: Raahen seminaari

text: Suomen ensimmäinen opettajaseminaari perustettiin 1863 Jyväskylään. Ennen Raahen seminaaria oli perustettu myös ruotsinkieliset Tammisaaren ja Uusikaarlepyyn seminaarit sekä Sortavalan suomenkielinen seminaari. Vuonna 1890 seminaaritutkinto tuli opettajien kelpoisuusehdoksi, mistä seurasi tarve uusille nais- ja miesseminaareille. Miesseminaarit perustettiin Raumalle ja Kajaaniin, naisseminaarit Heinolaan ja Raaheen. Asetus Raahen opettajatarseminaarista annettiin 29. huhtikuuta 1896 ja jo samana kesänä toiminta käynnistettiin lehtori Kosti Raition johdolla


title: Raahen seminaari

text: Opettajatarseminaarin ensimmäiset tilat olivat Frans Lindbergin talossa Ranta- ja Koulukatujen kulmassa. Arkkitehti Werner Polónin yleisten rakennusten ylihallituksessa tekemät suunnitelmat hyväksyttiin Senaatissa 1897, jolloin myös rakennustyöt alkoivat. Rakennukset valmistuivat vuonna 1899, mutta toiminta aloitettiin uusissa tiloissa jo 1898. Alueen vuonna 1899 valmistuneita rakennuksia ovat muun muassa alaosiltaan tiiliset ja yläosiltaan puiset kaksikerroksiset päärakennus ja harjoittelukoulu, johtajien ja johtajattarien puurakenteiset asuintalot sekä tiilinen saunarakennus.


title: Raahen seminaari

text: Seminaarin ensimmäiset miesopiskelijat aloittivat vuonna 1951. Seminaarin toiminta loppui 29. toukokuuta 1971, mihin mennessä seminaarista oli valmistunut yhteensä 3177 kansakoulunopettajaa. Seminaarirakennuksiin sijoitettiin Raahen tietokonealan oppilaitos, joka aloitti toimintansa v. 1972. Oppilaitos säilyi itsenäisenä vuoteen 1997 saakka, jolloin siitä tuli Oulun seudun ammattikorkeakoulun tekniikan alan yksikkö.


title: Äio

text: Äio on virolaisen folk metal -yhtye Metsatöllin neljäs studioalbumi.


title: Waldemar Bergroth

text: Fredrik Waldemar Bergroth (14. toukokuuta 1852 Humppila – 4. lokakuuta 1928 Turku) oli Suomalaisessa puolueessa ja sitten Kokoomuksessa toiminut poliitikko. Hän istui kansanedustajana Turun läänin eteläisestä vaalipiiristä vuosina 1917–1919 ja sitten 1922–1927. Hän oli presidentin valitsijamiehenä vuonna 1925.


title: Waldemar Bergroth

text: Bergroth oli varsinaiselta ammatiltaan pappi ja toimi muun muassa Vehmaan kirkkoherrana vuosina 1887–1928 sekä Vehmaan rovastikunnan lääninrovastina 1897–1928. Hän istui myös kirkolliskokouksessa ja kuului "Herättäjä-lehden" toimitukseen. Hänen isänsä oli kirkkoherra Emil Ferdinand Bergroth ja hänen äitinsä Margaretha Carolina Hällfors. Hän meni vuonna 1879 naimisiin Anni Augusta Blomqvistin kanssa.


title: Ranskan avoin tennisturnaus 2012 – naisten kaksinpeli

text: Li Na oli turnauksen hallitseva mestari.


text:
Mestaruuden voitti Marija Šarapova, joka voitti loppuottelussa Sara Erranin.
 Roberta Vinci "(1. kierros)"
 Flavia Pennetta "(3. kierros)"
 Jelena Janković "(2. kierros)"
 Lucie Šafářová "(2. kierros)"
 Sara Errani "(loppuottelu)"
 Anastasija Pavljutšenkova "(3. kierros)"
 Kaia Kanepi "(2. kierros)"
 Petra Cetkovská "(2. kierros)"
 Julia Görges "(3. kierros)"
 Svetlana Kuznetsova "(4. kierros)"
 Nadja Petrova "(3. kierros)"
 Peng Shuai "(3. kierros)"
 Anabel Medina Garrigues "(3. kierros)"
 Mona Barthel "(1. kierros)"
 Zheng Jie "(2. kierros)"
 Monica Niculescu "(1. kierros)"


title: August Hyöki

text: August Hyöki (10. joulukuuta 1874 Luopioinen – 7. lokakuuta 1960 Luopioinen) oli Suomalaisen puolueen ja myöhemmin Kokoomuksen poliitikko. Hän istui kansanedustajana Hämeen läänin pohjoisesta vaalipiiristä ensin huhtikuusta lokakuuhun 1917 ja sitten kesäkuusta 1918 maaliskuuhun 1919. Lisäksi hän toimi muun muassa Luopioisten kunnallisvaltuutettuna ja kunnallislautakunnan puheenjohtajana. Hän oli varsinaiselta ammatiltaan maanviljelijä ja toimi kotitilan hoitajana vuosina 1898–1949 sekä Aitoon osuusmeijerin isännöitsijänä.


title: August Hyöki

text: Hyökin isä oli ratsutilallinen Juho August Juhonpoika, ja hänen äitinsä oli Anna Liisa Juhontytär. Hyöki avioitui vuonna 1905 Anna Pauliina Atlinin kanssa.


title: Frans Härmä

text: Frans Vihtori Härmä (15. syyskuuta 1881 Tyrvää – 3. tammikuuta 1962 Pori) oli suomalainen poliitikko, toimittaja ja kaupunginjohtaja. Hän toimi Porin ensimmäisenä uuden kunnallislain mukaisena kaupunginjohtajana vuosina 1929–1946.


title: Frans Härmä

text: Hän istui Kokoomuksen kansanedustajana Turun läänin pohjoisesta vaalipiiristä syyskuusta 1922 heinäkuuhun 1929. Härmä toimi lisäksi muun muassa Satakunnan Sanomien päätoimittajana vuosina 1907–1911 ja Porin kaupunginjohtajana 1929–1947. Hän oli filosofian tohtori (1917).


title: Frans Härmä

text: Härmän vanhemmat olivat maanviljelijä Kaarle Viktor Härmä ja Hilma Karoliina Topi. Hän meni vuonna 1929 naimisiin Laura Irene Olivia Sjöblomin kanssa.


title: Paul Bissonnette

text: Paul Albert Bissonnette (s. 11. maaliskuuta 1985 Welland, Ontario) on kanadalainen jääkiekkoilija, pelipaikaltaan vasen laitahyökkääjä. Hän pelaa tällä hetkellä AHL-seura Ontario Reignissä.


title: Paul Bissonnette

text: Bissonnette tunnetaan kaukalossa parhaiten tappelijana, eikä hän ole kaudella 2008–2009 alkaneella NHL-urallaan tehnyt kertaakaan yli kahdeksaa pistettä kaudessa.


title: Paul Bissonnette

text: Bissonnette on yksi aktiivisimmista yhteisö- ja mikroblogipalvelu Twitterin käyttäjistä Pohjois-Amerikan ammattilaissarjoissa. Toukokuussa 2012 hänellä oli palvelussa jo yli 270 000 seuraajaa, joka on osittain edesauttanut hänen nousuaan fanien suursuosikiksi Phoenixissä.


title: Jorma Rantala

text: Jorma Onni Olavi Rantala (12. tammikuuta 1916 Rauma – 17. heinäkuuta 2001 Varkaus) oli suomalainen sosialidemokraattisen puolueen poliitikko. Hän opiskeli kasvatusoppia ja toimi sittemmin koulunjohtajana. Hän sai kunnallisneuvoksen arvon vuonna 1985.


title: Jorma Rantala

text: Rantala istui Kuopion läänin vaalipiiristä valittuna kansanedustajana tammikuusta 1972 maaliskuuhun 1983. Hän oli presidentin valitsijamiehenä vuosina 1968, 1978 ja 1982. Lisäksi hän toimi muun muassa Varkauden kaupunginvaltuuston puheenjohtajana. Hänen isänsä oli talonomistaja Johan Rantala, ja hän sai itse viisi lasta. Hänen puolisonaan oli vuodesta 1942 Helga Orvokki Heikkilä.


title: Matoankeriaat

text: Matoankeriaat (Moringuidae) on ankeriaskaloihin kuuluva heimo. Heimon lajeja tavataan läntiseltä Atlantilta ja indopasifiselta merialueelta.


title: Matoankeriaat

text: Matoankeriaiden heimoon kuuluu 2 sukua ja lähteestä riippuen 6–12 lajia. Ruumiinrakenteeltaan matoankeriaat ovat pitkulaisia kaloja, jotka saavuttavat suurimmillaan hieman alle metrin pituuden. Yhteisiä piirteitä ovat selkäevän alkaminen vasta kalan ruumiin takaosasta. Selkäevä on matala ja yhdistynyt pyrstö- ja peräevien kanssa. "Neoconger"-suvun lajeilla ja nuorilla "Moringua"-suvun kaloilla ei ole rintaeviä. Maatoankeriaden silmät ovat pienet nuorilla "Moringua"- suvun lajeilla ja "Neoconger"-suvun matoankerialilla. Aikuisilla "Moringua"-suvun lajeilla silmät ovat hyvin kehittyneet. Kalojen suu on keskikokoinen. Matoankeriaat ovat suomuttomia ja väriltään ne ovat nuorena oransseja ja aikuisina harmahtavia tai ruskeita. Vatsa on usein selkää vaaleampi.


title: Matoankeriaat

text: Matoankeriaslajeja tavataan trooppisista vesistä Atlantin länsiosista, Intian valtamerestä ja Tyynestämerestä, Moringua-suvun lajeja toisinaan myös murto- ja makeista vesistä. Nuoret kalat elävät kaivautuneena hiekka- tai mutapohjaan pää edellä. Aikuisina kalat liikkuvat toisinaan koralliriuttojen läheisyydessä. Heimon kalojen ravintoa ovat pienet selkärangattomat eläimet.


title: Octave-Louis Pasquet

text: Octave-Louis Pasquet (10. marraskuuta 1869 – 11. heinäkuuta 1961) oli ranskalainen roomalaiskatolinen piispa. Hänet vihittiin papiksi 23. joulukuuta 1893 ja nimitettiin Séesin hiippakunnan johtoon 21. kesäkuuta 1926. Piispaksi vihkiminen seurasi 8. syyskuuta. Pääkonsekraattorina toimi Théophile-Marie Louvard, jota avustivat Georges-François-Xavier-Marie Grente ja Raymond-René Lerouge.


title: Octave-Louis Pasquet

text: Pasquet jäi eläkkeelle 31. maaliskuuta 1961, jolloin hänet nimitettiin Erizan titulaaripiispaksi. Hän kuoli myöhemmin samana vuonna.


title: Salvatore Magnasco

text: Salvatore Magnasco (1. tammikuuta 1806 – 12. tammikuuta 1892) oli italialainen roomalaiskatolinen arkkipiispa. Hänet nimitettiin Genovan arkkihiippakunnan vihkipiispaksi ja Bolinan titulaaripiispaksi 22. toukokuuta 1868. Piispaksi vihkiminen seurasi 28. kesäkuuta. Pääkonsekraattorina toimi Gustav Adolf von Hohenlohe-Schillingsfürst, jota avustivat Paolo Brunoni ja François Marinelli.


title: Salvatore Magnasco

text: Magnasco osallistui Vatikaanin ensimmäiseen kirkolliskokoukseen. Hän sai 27. lokakuuta 1871 nimityksen Genovan arkkipiispaksi, jona hän toimi, kunnes kuoli 86-vuotiaana virassa.


title: Tomás Belestá y Cambeses

text: Tomás Belestá y Cambeses (29. joulukuuta 1811 Zamora – 6. huhtikuuta 1892) oli espanjalainen roomalaiskatolinen piispa. Hänet valittiin Zamoran hiippakunnan johtoon 22. syyskuuta 1880. Piispaksi konsekroinnin suoritti 6. maaliskuuta 1881 Fernando Blanco y Lorenzo, jota avustivat Vicente Calvo y Valero ja Ciriaco María Sancha y Hervás.


title: Tomás Belestá y Cambeses

text: Belestá y Cambeses kuoli 80-vuotiaana virassa.


title: Federico Federici

text: Federico Federici (20. joulukuuta 1844 – 6. elokuuta 1892) oli italialainen roomalaiskatolinen piispa. Hänet vihittiin papiksi 19. joulukuuta 1868 ja nimitettiin Folignon hiippakunnan johtoon 1. kesäkuuta 1988. Piispaksi vihkiminen seurasi 10. kesäkuuta. Pääkonsekraattorina toimi Mariano Rampolla del Tindaro.


title: Federico Federici

text: Federici kuoli 47-vuotiaana virassa.


title: Tanskan miehitys

text: Tanskan miehitys on Tanskan historian ajanjakso toisessa maailmansodassa, joka alkoi Saksan vallatessa maan 9. huhtikuuta 1940 ja päättyi Saksan antautumiseen 5. toukokuuta 1945. Miehitys kesti siis yli viisi vuotta. Muista Saksan valtaamista alueista poiketen pääosa Tanskan hallinnosta jatkoi toimintaansa kuten ennen valtausta aina vuoteen 1943. Tanskan hallitus ja kuningas eivät poistuneet sodan aikana maasta, vaan tanskalainen hallinto jatkoi pääosin toimintaansa lakkauttamiseensa saakka 1943.


title: Tanskan miehitys

text: Saksa valtasi Tanskan osana operaatio Weserübungia. Saksalaiset aloittivat hyökkäyksensa 9. huhtikuuta 1940 kello viisitoista yli neljä aamulla ja taistelut päättyivät maan antautumiseen ja joukkojen kotiuttamiskeskusteluihin kello 10.00.


title: Tanskan miehitys

text: Tanskan valtauksen jälkeen brittijoukot nousivat maihin Färsaarilla estääkseen saksalaisia hyödyntämästä saaria. Islanti, jonka päämiehenä oli Tanskan hallitsija, joutui samoin brittijoukkojen miehittämäksi. Myöhemmin Islannin hallinta siirrettiin Yhdysvalloille, joka siirron aikana oli vielä puolueeton. Islanti sai täyden itsenäisyyden jo ennen Tanskan miehityksen päättymistä 1944.


title: Tanskan miehitys

text: Yhdysvallat lupautui Tanskan valtauksen aikana puolustamaan Grönlantia mahdollisen miehityksen varalta. Sopimus sisälsi mahdollisuuden rakentaa tukikohdan saarelle.


title: Tanskan miehitys

text: Tanskalaisten mielipiteet jakautuivat suhtautumisessa Saksaan ja saksalaisiin. Pieni osa oli avoimen natsimielisiä ja toiset etsivät taloudellista etua käymällä miehittäjien kanssa kauppaa ja osan muodostaessa vastarintaryhmiä pääosan jatkaessa kuitenkin elämäänsä kuten ennen miehitystä. Tanskan hallituksen yhteistyöhalukkuuden seurauksena Saksan hallinto ilmoitti kunnioittavansa Tanskan itsemääräämisoikeutta ja alueellista hallintoa sekä puolueettomuuta.


title: Tanskan miehitys

text: Hallituksen kokoonpano pysyi lähes muuttumattomana ja parlamentti jatkoi toimintaansa lähes samoin kuin ennen miehitystä. Tanskan valtionhallinto jatkoi sisäpoliittisesti kuten aiemmin. Poliisi ja oikeuslaitos säilyivät tanskalaisten valvonnassa ja monista muista maista poiketen kuningas Kristian X pysyi maassa ja sen valtionpäämiehenä. Myös Tanskan armeija jatkoi toimintaansa itsenäisenä.


title: Tanskan miehitys

text: Tanskan ja Saksan hallinnon yhteistyö loppui elokuussa 1943. Maahan julistettiin poikkeustila, ja Tanskan armeija riisuttiin aseista. Saksa alkoi koventaa otettaan maasta. Syksyllä 1944 Saksan armeija pidätti 2000 tanskalaista poliisia ja lähetti heidät keskitysleirille syytettyään heitä yhteistyöstä vastarintaliikkeen kanssa.


title: Tanskan miehitys

text: Vastarinta alkoi kasvaa vahvemmaksi. Sabotaaseja tehneiden vastarintaliikkeiden lisäksi tanskalaiset alkoivat lakkoilla. Kymmeniä lakkolaisia surmattiin, ja vastarintaliike otti hengiltä noin 400 tanskalaista ilmiantajaa. Ilmiantajien murhista yli puolet tehtiin sodan viimeisinä kuukausina vuonna 1945.


title: Tanskan miehitys

text: Kun liittoutuneet vapauttivat Tanskan 5. toukokuuta, saksalaiset eivät tehneet vastarintaa. Sen sijaan tanskalaiset Saksaa tukeneet ja Saksalle vastarintaa tehneet ottivat muutaman kerran yhteen.


title: Enrico de Rossi

text: Enrico de Rossi (14. marraskuuta 1805 Napoli – 1897?) oli italialainen roomalaiskatolinen arkkipiispa. Hänet vihittiin papiksi 19. joulukuuta 1829 ja valittiin Casertan hiippakunnan johtoon 17. tammikuuta 1856. Piispaksi vihkiminen seurasi 22. kesäkuuta. Pääkonsekraattorina toimi Girolamo d'Andrea. De Rossi osallistui Vatikaanin ensimmäiseen kirkolliskokoukseen. Hän erosi tehtävistään piispana 12. kesäkuuta 1893, ja samana päivänä hänet nimitettiin Antiochia in Pisidian titulaariarkkipiispaksi.


title: Francesco Cuccarese

text: Francesco Cuccarese (s. 8. maaliskuuta 1930 Tursi) on italialainen roomalaiskatolinen arkkipiispa. Hänet vihittiin papiksi 19. heinäkuuta 1953 ja nimitettiin Acerenzan arkkihiippakunnan johtoon 12. helmikuuta 1979. Piispaksi vihkiminen seurasi 1. huhtikuuta. Pääkonsekraattorina toimi Sebastiano Baggio, jota avustivat Dino Tomassini ja Vincenzo Franco.


title: Francesco Cuccarese

text: Cuccarese sai 6. kesäkuuta 1987 nimityksen Casertan hiippakunnan johtoon ja arkkipiispan henkilökohtaisen tittelin.


title: Francesco Cuccarese

text: 21. huhtikuuta 1990 Cuccarese nimitettiin Pescara-Pennen arkkipiispaksi, jona hän toimi, kunnes jäi eläkkeelle 4. marraskuuta 2005.


title: Timbuktun alue

text: Timbuktun alue () on hallintoalue Malin pohjoisosassa. Sen pinta-ala on 497 926 neliökilometriä. Alueen hallinnollinen keskus on Timbuktu. Asukkaita on 674 800 henkeä (vuonna 2009).


title: Timbuktun alue

text: Timbuktun alue rajoittuu idässä Kidalin ja Gaon alueisiin, etelässä Burkina Fasoon sekä Moptin ja Ségoun alueisiin, lännessä Mauritaniaan ja pohjoisessa Algeriaan. Sen luonnonalueita ovat Gourma Nigerjoen oikealla rannalla, vasemman rannan Haoussa ja Nigerin sisämaasuistoon kuuluva järvialue.


title: Timbuktun alue

text: Hiekkadyynit kattavat 95 % alueen pinta-alasta. Goundamin piirissä on kalliorinteiden ketjuja ja Taoudénitin altaassa sora-aavikkoa. Vesistöjä ovat Niger ja sen sivuhaarat Bara Issa ja Haoussa Issa sekä tulvajärvet kuten Faguibine, Télé, Horo, Fati, Takara, Tanda ja Kabara. Kamango, Haribomo, Dô ja Niangaye -järvet ovat kuivuneet käytännössä kokonaan. Hyötykaivannaisia ovat Taoudénitin kivisuola, mirabiliitti ja glauberiitti, Goundamin piirin Alfahoun kalkkikivi sekä Gargandon kunnan Daouna Berin ja Daouna Kaïnan diatomiitti. Taoudénitin altaassa on mahdollisesti myös öljyä, maakaasua ja uraania.


title: Timbuktun alue

text: Alueen eteläosa kuuluu Sahelin ja pohjoisosa Saharan ilmastovyöhykkeseen. Vuodenaikoja on kolme: kuiva ja viileä kausi loka-helmikuussa, kuiva ja kuuma kausi maalis-heinäkuussa ja sadekausi elo-syyskuussa. Lämpötilat vaihtelevat vuodenajasta riippuen 10 ja 30 asteen välillä. Vuotuinen sademäärä on alle 200 millimetriä. Kuivaa aikaa leimaa koillisesta puhaltava tuuli harmattan.


title: Timbuktun alue

text: Pohjoista kohti vähenevä kasvillisuus koostuu etupäässä heinäkasveista sekä matalista puista ja pensaista. Eläinkunta ja etelän metsäalueet ovat kärsineet suuresti kuivuudesta ja ihmisen toiminnasta. Gourma-Rharousin piirissä tavataan norsuja, Nigerin varsilla virtahepoja ja pohjoisessa gaselleja. Horojärvellä on vesilintujen suojelua varten perustettu Ramsar-alue.


title: Timbuktun alue

text: Timbuktun alue käsittää viisi piiriä: Diré, Goundam, Gourma-Rharous, Niafunké ja Timbuktu. Niihin kuuluu 49 maalaiskuntaa ja kolme kaupunkikuntaa: Timbuktu, Diré ja Goundam. Kaupunkiväestön osuus on 13,0 %. Kyliä ja nomadiryhmiä on 969. Nomadit muodostavat 5,6 % alueen kotitalouksista.


title: Timbuktun alue

text: Alueella asuu 4,6 % Malin väestöstä. Asukastiheys on Kidalin alueen jälkeen maan alhaisin, 1,4 henkeä neliökilometrillä. Väestö on keskittynyt Nigerjoen varrelle sekä etelän sisämaasuistoon ja järvialueelle. Maaseudun muuttoliike suuntautuu Timbuktuun, maan eteläosan kaupunkeihin ja naapurimaihin.


title: Timbuktun alue

text: Asukkaista 33 % on songhaita, 27 % tuaregeja ja belloja, 18 % fulbeja, 11 % bambaroita, bozoja ja somonoja sekä 7 % arabeihin kuuluvia maureja. Puhutuimmat kielet ovat songhai (45,8 %), tamašek (27,3 %), fulani (11,5 %), arabia (5,1 %), bambara (4,0 %) ja mauri (3,4 %). Vallitseva uskonto on islam. Lisäksi on kristittyjä ja animisteja.


title: Timbuktun alue

text: Timbuktun alueen pohjoisosasta päätettiin vuonna 2012 erottaa Taoudénitin alue. Suunnitelmaa ryhdyttiin toteuttamaan vuonna 2016.


title: Timbuktun alue

text: Alueen maantieverkosto on vähäinen. Niafunkén ja Rharousin välillä on jokiliikennettä elokuusta joulukuuhun. Timbuktussa ja Goundamissa on lentokentät, joista vain ensimmäinen on epäsäännöllisesti käytössä. Postin ja Sotelman lankapuhelinten lisäksi alueella on Malitelin ja Orangen matkapuhelinverkot. Timbuktussa, Diréssä, Goundamissa ja Niafunkéssa on sähkö ja vesijohto, Léréssä ja Tonkassa vain vesijohtoverkot.


title: Timbuktun alue

text: Väestön pääelinkeinot ovat maanviljely, paimentolaisuuteen ja laiduntamiseen perustuva karjanhoito sekä kalastus. Tärkeimmät viljelykasvit ovat riisi, bataatti, vehnä, hirssi, durra, sipuli, maniokki, tomaatti, lehmänpapu, peruna ja keräkaali. Kotieläimiä ovat naudat, lampaat, vuohet, kamelit, aasit, hevoset ja siipikarja. Karja tuottaa lihaa, maitoa, nahkaa ja vuotia ja sitä viedään elävänä Norsunluurannikolle, Ghanaan, Burkina Fasoon, Nigeriin, Senegaliin, Mauritaniaan ja Algeriaan. Kalaa myydään tuoreena, savustettuna, kuivattuna ja paistettuna. Lisäksi harjoitetaan puunhankintaa sekä kerätään jujuboja, taateleita ja arabikumia. Teollisuutta alueella ei ole pieniä leipomoita ja meijereitä lukuun ottamatta käytännössä lainkaan. Talouden kehitystä vaikeuttavat väestön vanhoillisuus, luonnonolosuhteet ja puuttuva infrastruktuuri.


title: Timbuktun alue

text: Ala- ja yläkoulujen lisäksi alueella toimii kolme lyseota, yksi tekninen oppilaitos ja kaksi opettajaopistoa (vuonna 2007). Vuonna 2009 koulua kävi 36,5 % alakouluikäisistä, mikä on huomattavasti alle Malin keskiarvon (68,4 %). Terveyspalveluihin kuuluvat aluesairaala, piirien poliklinikat, joukko terveyskeskuksia, muutama yksityisvastaanotto ja kymmenkunta apteekkia. Kulttuurin infrastruktuuri käsittää viisi kirjastoa, kolme näyttelysalia, teatterisalin ja kahdeksan kulttuuritaloa (vuonna 2006).


title: Timbuktun alue

text: Alueen tärkein matkailukohde on Timbuktu historiallisine nähtävyyksineen. Majoituspalveluja on tarjolla myös Goundamissa, Diréssä, Niafunkéssa ja Léréssä. Vuonna 2006 alueella toimi 15 hotellia, joissa oli yhteensä 361 vuodepaikkaa.


title: Timbuktun piiri

text: Timbuktun piiri () on paikallishallintoalue Malin Timbuktun alueella. Sen pinta-ala on 347 488 neliökilometriä. Asukkaita on 124 500 henkeä (vuonna 2009).


title: Timbuktun piiri

text: Timbuktun piiri rajoittuu idässä Kidalin ja Gaon alueisiin, etelässä Timbuktun alueen Gourma-Rharousin ja lännessä Goundamin piireihin sekä pohjoisessa Mauritaniaan ja Algeriaan. Piirin pohjoisosa kuuluu Saharan autiomaahan ja eteläisin osa Sahelin vyöhykkeeseen. Etelässä virtaa Nigerjoki.


title: Timbuktun piiri

text: Piirin hallinnollinen keskus on Timbuktun kaupunki. Sen lisäksi siihen kuuluu viisi maalaiskuntaa: Alafia, Ber, Bourem-Inaly, Lafia ja Salam. Kyliä ja paimentolaisryhmiä on yhteensä 121.


title: Timbuktun piiri

text: Väestö on keskittynyt Nigerjoen varrelle. Asukkaista valtaosa on kiinteästi asuvia songhaita sekä kalastusta harjoittavia bozoja ja somonoja. Loput ovat paimentolaisina eläviä tuaregeja, arabeja ja belloja.


title: Timbuktun piiri

text: Seudun pääelinkeinot ovat osin keinokasteluun perustuva maanviljely sekä paimentolaisuuteen ja laiduntamiseen perustuva karjanhoito. Tärkeimmät viljelykasvit ovat riisi ja vihannekset. Kotieläimiä ovat naudat, lampaat, vuohet, kamelit ja aasit. Lisäksi harjoitetaan kalastusta, kaupankäyntiä ja käsityöammatteja. Taoudennissa on suolakaivos. Tärkein matkailukohde on historiallinen Timbuktun kaupunki.


Jääkiekon nuorten 1. divisioonan maailmanmestaruuskilpailut pelataan joka vuosi niiden alle 20-vuotiaiden jääkiekkomaajoukkueiden kesken, jotka sijoittuivat edellisen vuoden kisoissa 1. divisioonaan. Vuoteen 2001 asti sarja tunnettiin nimellä B-sarja.


title: Mike Santorelli

text: Michael ”Mike” Santorelli (s. 14. joulukuuta 1985 Vancouver, Brittiläinen Kolumbia) on kanadalais-italialainen jääkiekkoilija, pelipaikaltaan keskushyökkääjä. Hän edustaa NHL:ssä pelaavaa Anaheim Ducksia.


title: Mike Santorelli

text: Ennen ammattilaisuraansa Santorelli pelasi vuodet 2002–2004 juniorisarja BCHL:ssä, joukkueissa Langley Hornets ja Vernon Vipers, ja vuodet 2004–2007 Northern Michigan Wildcatsissä yliopistosarja CCHA:ssa. Hänet nimettiin kauden 2006–2007 päätteeksi sarjan ensimmäiseen tähdistökentälliseen. Hän oli tuolla kaudella joukkueensa paras pistemies ja CCHA:n paras maalintekijä.


title: Mike Santorelli

text: Santorelli aloitti ammattilaisuransa vuonna 2007 hänet varanneen Nashville Predatorsin farmijoukkueessa Milwaukee Admiralsissa. Hän pelasi ensimmäiset NHL-ottelunsa kaudella 2008–2009 ja edusti Predatorsia myös kaudella 2009–2010. Suurimman osan noista kausista hän pelasi kuitenkin AHL:ssä. Vuonna 2009 hänet valittiin AHL:n tähdistöotteluun.


title: Mike Santorelli

text: Santorelli siirtyi elokuussa 2010 Florida Panthersiin kaupassa, jossa Predators sai vaihdossa neljännen kierroksen varausvuoron . Kausi 2010–2011 oli ensimmäinen, jonka hän pelasi kokonaan NHL:ssä. Hän teki tuolla kaudella 41 tehopistettä, 20 maalia ja 21 syöttöpistettä, ja oli joukkueensa toiseksi paras pistemies Stephen Weissin jälkeen.


title: Mike Santorelli

text: Santorelli siirtyi huhtikuussa 2013 Winnipeg Jetsiin waivers-listan kautta. Heinäkuussa 2013 hän teki vapaana pelaajana sopimuksen Vancouver Canucksin kanssa.


title: Mike Santorelli

text: Myös Mike Santorellin veli Mark on pelannut jääkiekkoa ammattilaisena. He olivat joukkuetovereita pelatessaan Milwaukee Admiralsissa.


title: Carrie Keranen

text: Carrie Keranen (s. 16. tammikuuta 1987 Detroit, Michigan, Yhdysvallat) on yhdysvaltalainen ääninäyttelijä, joka tunnetaan animesarjoista "Puella Magi Madoka Magica", "Berserk" ja "Magic User's Club!".


title: Carrie Keranen

text: Keranen opiskeli Michiganin yliopistossa, josta hän muutti New Yorkiin pyrkiäkseen ääninäyttelijäksi. Keranen päätyi työskentelemään animen pariin ääninäyttelijänä 4Kids Entertainmentille ja tuotantopäälliköksi NYAV Post. Keranen on tehnyt dubbausrooleja muun muassa animesarjoihin ja elokuviin, kuten "Mew Mew Power", "Slayers Revolution" ja "". Alkuperäisrooleja hän teki muun muassa "Teini-ikäiset mutanttininjakilpikonnat""-"sarjaan ja "Kappa Mikeyyn""." Kerasen ääninäyttelyä on kuultavissa myös joissakin videopeleissä, esimerkiksi "Red Dead Revolverissa"," Shira Oka: Second Chancessa "ja "League of Legendsissä."


title: Jean Graczyk

text: Jean Graczyk (26. toukokuuta 1933 Neuvy-sur-Barangeon – 27. kesäkuuta 2007 Vignoux-sur-Barangeon) oli ranskalainen maantie- ja ratapyöräilijä.


title: Jean Graczyk

text: Graczyk syntyi Puolan kansalaisuuden kanssa ja sai Ranskan passin vuonna 1949. Vuonna 1956 hän voitti maansa amatöörimestaruuden maantieajossa, ja radan puolella hän sai hopeaa Melbournen olympialaisten 4 000 metrin joukkuetakaa-ajossa. Graczyk kilpaili Ranskan ympäriajossa ensimmäistä kertaa 1957, jolloin hän joutui keskeyttämään kuudennella etapilla. Seuraavalla kerralla hän voitti pistekilpailun ja sijoittui kokonaiskisassa neljänneksitoista, ja Graczyk toisti pistekilpailuvoittonsa 1960, jolloin hän oli kolmastoista ja myös voitti yhden etapin. Graczyk jatkoi aktiiviuraansa aina 1970-luvulle saakka.


title: Jean Graczyk

text: Jean on pyöräilijä Vincent Graczykin isoisä.


title: Alfredo Pitto

text: Alfredo Pitto (26. toukokuuta 1906 Livorno – 16. lokakuuta 1976 Milano) oli italialainen jalkapalloilija ja olympiamitalisti.


title: Alfredo Pitto

text: Keskikentällä pelannut Pitto aloitti uransa AS Livornossa, jossa hän oli vuoteen 1927 saakka. Tuolloin hän meni Bologna FC:hen ja voitti seurassa maansa mestaruuden kaudella 1928–1929. Pitto oli voittanut maajoukkueen kanssa olympiapronssia Amsterdamista 1928. Bolognan jälkeen hän pelasi uransa aikana muun muassa Interissä.


title: Papaijakasvit

text: Papaijakasvit (Caricaceae) on lahkoon Brassicales kuuluva koppisiemenisheimo. Siinä on kuusi sukua ja 32 lajia. Ne kasvavat pääasiassa trooppisessa Amerikassa. Meksikossa tavataan kolmen suvun edustajia, Afrikassa vain yhden ("Cylicomorpha"). Eniten lajeja on suvussa "Vasconcellea", jossa on 21 lajia. Tunnetuin heimon lajeista on ravintokasvina käytetty tarhapapaija eli papaija ("Carica papaya").


title: Papaijakasvit

text: Papaijakasvit ovat tukevarunkoisia ja usein okaisia puita, harvoin liaaneja. Niissä on juoksevaa, maitiaismaista nestettä. Lehdet ovat sormilehdykkäiset tai -liuskaiset. Kukinnot sijaitsevat lehtihangoissa ja ovat viuhkomaisia. Kukat ovat yksineuvoisia ja kooltaan vaatimattomia. Hedelmä on melko kookas marja, jossa on paljon siemeniä viidessä laitaistukassa liman ympäröiminä.


title: Han Gyeong-Ae

text: Han Gyeong-Ae (; s. 26. toukokuuta 1962) on eteläkorealainen entinen lentopalloilija. Hän pelasi Los Angelesin olympialaisissa 1984, joissa Etelä-Korea sijoittui viidenneksi.


title: Matteo Rabottini

text: Matteo Rabottini (s. 14. elokuuta 1987 Pescara) on italialainen maantiepyöräilijä. Hän aloitti ammattilaisuransa 2011 Farnese Vini -tallissa, nimeltään sittemmin Neri Sottoli.


title: Matteo Rabottini

text: Rabottini voitti Italian ympäriajossa 2012 vuoristossa ajetun 15. etapin. Hän lähti Guillaume Bonnafondin kanssa irtiottoon etapin alkuvaiheessa ja voitti etapin, vaikka Joaquim Rodríguez tavoitti hänet noin 400 metriä ennen maalia. Hän siirtyi samalla mäkikirikilpailun johtoon, jonka hän lopulta myös voitti.


title: Matteo Rabottini

text: Rabottini jäi 7. elokuuta 2014 tehdyssä kilpailun ulkopuolisessa dopingtestissä kiinni EPO-hormonin käytöstä ja sai 21 kuukauden kilpailukiellon.


title: Matteo Rabottini

text: Vapauduttuaan kilpailukiellosta Rabottini on edustanut kroatialaista Meridiana Kamen Teamia kesästä 2016 lähtien.


title: Matteo Rabottini

text: Lähteet: Cyclingbase, Cycling Archives


title: Setchellanthaceae

text: Setchellanthus caeruleus on heimonsa "Setchellanthaceae" ainoa laji. Se kasvaa kahdella erillisellä alueella Meksikossa. "Setchellanthus"-suku luokiteltiin ennen "Capparaceae"-heimoon.


title: Setchellanthaceae

text: Laji on pistävänhajuinen, ulkonäöltään melko huomiota herättämätön pensas. Kasvullisissa osissa on T:n muotoisia karvoja. Lehdet ovat melko pieniä, ehyitä ja korvakkeettomia sekä miltei ruodittomia. Lehtien sivusuonet lähtevät läheltä lavan tyveä. Kukat sijaitsevat lehtihangoissa ja ovat kookkaita ja sinisiä. Kukan osat ovat yleensä kuusittain, verhiö on epäsäännöllisesti jakautunut. Kolmesta emilehdestä rakentunut hedelmä hajoaa väliseiniensä kohdalta ja jäljelle jää hedelmän keskipylväs.


title: Prenoli

text: Prenoli on syttyvää, normaaliolosuhteissa väritöntä nestettä, jolla on tunnusomainen haju. Se kuuluu alkoholien aineryhmään. Prenolista käytetään myös nimiä "3-metyylibut-2-en-1-oli", "3,3-dimetyyliallyylialkoholi" ja "prenyylialkoholi".


title: Prenoli

text: Prenolin moolimassa on 86,1 g/mol, kiehumispiste 140 °C, sulamispiste −59,3 °C, tiheys 0,85 g/cm (vesi = 1,0 g/cm), leimahduspiste 50 °C (c.c.), itsesyttymislämpötila 305 °C, taitekerroin 1,442–1,444 ja CAS-numero 556-82-1. Aine liukenee veteen 20 °C:n lämpötilassa 17g/100ml. Prenolin rakennekaava on (CH)C=CHCHOH ja se voi ärsyttää lyhytaikaisessakin altistuksessa voimakkaasti ihoa ja silmiä.


title: Prenoli

text: Aineen höyry on ilmaa raskaampaa ja se on haitallista vesieliöille.


title: Hilppakasvit

text: Hilppakasvit (Limnanthaceae) on koppisiemenisheimo ristikukkausmaisten (Brassicales) lahkossa. Niitä on kahdeksan lajia, jotka kuuluvat yhteen, hilppojen ("Limnanthes"), tai ehkä kahteen sukuun. Hilppakasvit ovat kotoisin Pohjois-Amerikan lauhkeasta vyöhykkeestä. Tunnetuin laji lienee koristekasvina käytetty hilppa ("Limnanthes douglasii"). Valkohilpasta ("Limnanthes alba") saadaan valkohilpan siemenöljyä, jota voidaan käyttää ihonhoitotuotteissa samaan tapaan kuin jojobaöljyä.


title: Hilppakasvit

text: Hilppakasvit ovat melko pehmeävartisia ruohoja. Lehtiasento on kierteinen. Lehdet ovat korvakkeettomat, syväliuskaiset tai kerrannaiset. Kukassa on kookas laitaviereinen verhiö, melko avoimena siirottava teriö, ja emiön vartalo tai vartalot ovat gynobaasisia eli kiinnittyvät sikiäimen tyveen, eivätkä karkeen niin kuin yleensä. Hedelmä on lohkohedelmä, joka hajoaa lyhytpiikkisiksi ja yksisiemenisiksi merikarpeiksi eli hedelmyksiksi.


title: Andrea Guardini

text: Andrea Guardini (s. 12. kesäkuuta 1989 Pregnago) on Italialainen rata- ja maantiepyöräilijä. Hän aloitti ammattilaisuransa 2011–2012 Farnese Vini -joukkueessa, edusti 2013–2016 Astana Teamia, 2017 UAE Abu Dhabi -joukkuetta ja vuodesta 2018 Bardiani-CSF-tallia. Hän on ajajatyypiltään kirimies.


title: Andrea Guardini

text: Guardini saavutti ensimmäisen voittonsa suuressa ympäriajossa Italian ympäriajon 2012 18. etapilla kukistettuaan loppukirissä Mark Cavendishin.


title: Andrea Guardini

text: Lähteet: Cyclingbase, Cycling Archives


title: One (U2:n kappale)

text: ”One” on irlantilaisen rock-yhtye U2:n kappale. Se on kolmas raita yhtyeen vuoden 1991 studioalbumilla "Achtung Baby", ja se julkaistiin albumin kolmantena singlenä 2. maaliskuuta 1992. Se on eräs yhtyeen tunnetuimmista ja suosituimmista kappaleista. Kappaleen säveltäjiksi on U2:n muiden kappaleiden tavoin merkitty yhtyeen kaikki neljä jäsentä, ja sen on sanoittanut yhtyeen laulaja Bono.


title: One (U2:n kappale)

text: ”One” julkaistiin hyväntekeväisyyssinglenä, ja kaikki sen tuotto ohjattiin AIDS-tutkimuksen rahoittamiseen. Kappale nousi listaykköseksi Irlannin singlelistalla, Kanadan "RPM" Top Singles -listalla sekä Yhdysvaltojen Modern Rock Tracks- ja Album Rock Tracks -listoilla. ”One” sai sekä kriitikoiden että yleisön keskuudessa lämpimän vastaanoton. Sitä on julkaisustaan lähtien pidetty yhtenä kaikkien aikojen parhaista musiikkikappaleista.


title: One (U2:n kappale)

text: ”One” on musiikilliselta tyyliltään balladi. Kappaleen tahtilaji on 4/4, ja sen tempo on 91 iskua minuutissa. Kappaleen säkeistöjen sointukulku rakentuu neljästä soinnusta, jotka ovat Am, D, Fmaj ja G.. Kertosäkeen sointukulussa sointuina ovat C, Am, Fmaj ja C.


title: One (U2:n kappale)

text: One esitettiin ensimmäisen kerran konsertissa 29. helmikuuta 1992 Lakelandissa, Floridassa yhtyeen "Zoo TV Tour" -maailmankiertueen avausesiintymisessä. Ensiesityksensä jälkeen yhtye on soittanut kappaleen jokaisessa konsertissaan.


title: One (U2:n kappale)

text: "PopMart"-maailmankiertueella esittäessään kappaleen yhtye omisti kappaleen INXS-yhtyeen edesmenneen laulajan Michael Hutchencen muistolle. Kyseinen esitys tallennettiin myös "" -videotallenteelle. "U2 360° Tour" -maailmankiertueeseen asti kappale soitettiin konserteissa puoli sävelaskelta matalammalta. Kappaleen esityksen yhteydessä Bono laulaa myös ylimääräisen säkeen, joka tunnetaan yleisesti nimellä Hear Us Coming. Kyseisen säkeen sanoitukset kuuluvat yleisesti sanoin “You hear us coming Lord? / You hear us call? / You hear us knocking, knocking at Your door? / You hear us coming Lord? / You hear us call? / You hear us scratching, will You make me crawl?”.


title: One (U2:n kappale)

text: Kappaleen live-esitys on nähtävillä myös videotallenteilla "", "", "", "U2 3D" ja "U2 360° at the Rose Bowl".


title: Aegir (täsmennyssivu)

text: Aegir voi viitata seuraaviin asioihin:


title: Aegir (kuu)

text: Aegir eli Saturn XXXVI (väliaikainen nimitys S/2004 S 10) on Saturnuksen kuu. Sen löysivät David C. Jewitt, Scott S. Sheppard, Jan Kleyna ja Brian G. Marsden 12. joulukuuta 2004. Löytö julkistettiin 11. maaliskuuta 2005. Kuu nimettiin Ægir, Skandinaavisen mytologian jättiläisen mukaan. Aegir on yksi Saturnuksen kaukaisimmista kuista kiertäen sitä 20 735 000 kilometrin päässä.


title: Ray Backman

text: Ray Backman on loviisalainen salibandyvalmentaja.Ray Backmania voidaan pitää yhtenä loviisalaisen salibandyn perustajista. Rayn komennossa Loviisan Torin edustusjoukkue nousi aikoinaan alasarjoista Salibandyliigaan.


title: Ray Backman

text: Backman on valmentanut uransa aikana Salibandyliigassa myös Tampereen Classicia ja TPS Salibandyä.


title: Klaas Carel Faber

text: Klaas Carel Faber (20. tammikuuta 1922 Haarlem, Alankomaat – 24. toukokuuta 2012 Ingolstadt, Saksa), oli tuomion saanut hollantilais-saksalainen sotarikollinen. Hänen veljensä oli Pieter Johan Faber, joka teloitettiin sotarikoksista vuonna 1948.


title: Klaas Carel Faber

text: Faber toimi toisen maailmansodan aikaan Westerborkin siirtoleirillä ja oli mukana yksikössä, joka tappoi hollantilaissiviileitä kostoksi saksalaismiehittäjiä vastaan tehdyistä hyökkäyksistä.


title: Klaas Carel Faber

text: Sodan jälkeen Faber tuomittiin Hollannissa kuolemaan 22 juutalaisen murhasta. Rangaistus muutettiin myöhemmin elinkautiseksi vankeudeksi.


title: Klaas Carel Faber

text: Faber pakeni vankilasta vuonna 1952 Saksaan, jossa eli vuosikymmenet vapaana.


title: Klaas Carel Faber

text: Faber oli Simon Wiesenthal -keskuksen luettelossa natsisotarikollisista. Hän kuoli Saksassa 90-vuotiaana toukokuussa 2012. Saksa ei koskaan suostunut Hollannin luovutuspyyntöihin.


title: Duhamel-Ouest

text: Duhamel-Ouest on kunta Quebecin provinssin luoteisosassa Kanadassa. Siellä oli vuoden 2011 väestönlaskennan mukaan 828 asukasta, ja sen pinta-ala on 19,78 neliökilometriä. Kunta on lähes täysin ranskankielinen, ja vain 2,9 prosenttia väestöstä puhuu äidinkielenään englantia.


title: Duhamel-Ouest

text: Duhamel-Ouestin alueella on Kanadan kansallisiin historiallisiin kohteisiin kuuluva Fort Témiscamingue, joka rakennettiin 1720-luvulla ranskalaiseksi kauppapaikaksi.


title: Federico Pezzullo

text: Federico Pezzullo (13. joulukuuta 1890 Frattamaggiore – 10. syyskuuta 1979) oli italialainen roomalaiskatolinen piispa. Hänet vihittiin papiksi 3. elokuuta 1913 ja nimitettiin Policastron hiippakunnan johtoon 23. tammikuuta 1937. Piispaksi vihkiminen seurasi 11. huhtikuuta. Pääkonsekraattorina toimi Antonio Teutonico.


title: Federico Pezzullo

text: Pezzullo osallistui Vatikaanin toiseen kirkolliskokoukseen ja kuoli 88-vuotiaana toimiessaan yhä piispana.


title: Antonio Teutonico

text: Antonio Teutonico (28. elokuuta 1874 – 31. toukokuuta 1978) oli italialainen roomalaiskatolinen piispa. Hänet vihittiin papiksi 11. heinäkuuta 1897 ja nimitettiin Aversan hiippakunnan johtoon 28. heinäkuuta 1936. Piispaksi vihkiminen seurasi 11. lokakuuta. Pääkonsekraattorina toimi Adeodato Giovanni Piazza.


title: Antonio Teutonico

text: Teutonico osallistui Vatikaanin toiseen kirkolliskokoukseen. Hän jäi eläkkeelle 31. maaliskuuta 1966, jolloin hänet nimitettiin Satafiksen titulaaripiispaksi. Hän eli 103-vuotiaaksi.


title: Athanase Bala

text: Athanase Bala (s. 2. maaliskuuta 1927) on kamerunilainen roomalaiskatolinen piispa. Hänet vihittiin spiritaanien papiksi 3. heinäkuuta 1955 ja nimitettiin Bafian hiippakunnan koadjuuttoripiispaksi sekä Gegin titulaaripiispaksi 31. toukokuuta 1976. Piispaksi konsekroinnin suoritti 26. syyskuuta Jean Zoa, jota avustivat Paul Etoga ja Gilles-Henri-Alexis Barthe.


title: Athanase Bala

text: Balasta tuli 21. joulukuuta 1977 Bafian piispa, jona hän toimi, kunnes jäi eläkkeelle 3. toukokuuta 2003.


title: Joseph Madec

text: Joseph Théophile Louis Marie Madec (15. maaliskuuta 1923 Ploërmel – 5. helmikuuta 2013) oli ranskalainen roomalaiskatolinen piispa. Hänet vihittiin papiksi 5. huhtikuuta 1947 ja nimitettiin Fréjus-Toulonin hiippakunnan johtoon 8. helmikuuta 1983. Piispaksi vihkiminen seurasi 10. huhtikuuta. Pääkonsekraattorina toimi Roger Etchegaray, jota avustivat Pierre-Auguste-Marie Boussard ja Gilles-Henri-Alexis Barthe.


title: Joseph Madec

text: Madec jäi eläkkeelle 16. toukokuuta 2000.


title: Jean-Marie Benoît Balla

text: Jean-Marie Benoît Balla (10. toukokuuta 1959 – 31. toukokuuta 2017) oli kamerunilainen roomalaiskatolinen piispa. Hänet vihki papiksi Yaoundén arkkihiippakuntaan Jean Zoa 20. kesäkuuta 1987. Hänet nimitettiin Bafian hiippakunnan johtoon 3. toukokuuta 2003, ja piispaksi vihkiminen seurasi 12. heinäkuuta. Pääkonsekraattorina toimi Félix del Blanco Prieto, jota avustivat Athanase Bala ja Cornelius Fontem Esua.


title: Jean-Marie Benoît Balla

text: Balla hukuttautui 31. toukokuuta 2017 hyppäämällä jokeen.


title: Alfonso Carrasco Rouco

text: Alfonso Carrasco Rouco (s. 12. lokakuuta 1956 Vilalba) on espanjalainen roomalaiskatolinen piispa. Hänet vihittiin papiksi Mondoñedo-Ferrolin hiippakuntaan 8. huhtikuuta 1985 ja nimitettiin Lugon hiippakunnan johtoon 30. marraskuuta 2007. Piispaksi vihkiminen seurasi 9. helmikuuta 2008. Pääkonsekraattorina toimi Antonio María Rouco Varela, jota avustivat Manuel Monteiro de Castro ja Julián Barrio Barrio.


title: Francesco Lardone

text: Francesco Lardone (12. tammikuuta 1887 Moretta – 30. tammikuuta 1980) oli italialainen roomalaiskatolinen arkkipiispa, joka loi uran kirkkonsa diplomaattisissa tehtävissä. Hän sai pappisvihkimyksensä 29. kesäkuuta 1910.


title: Francesco Lardone

text: Lardone nimitettiin 21. toukokuuta 1949 Rhizaeumin titulaariarkkipiispaksi sekä apostoliseksi nuntiukseksi Haitille ja Dominikaaniseen tasavaltaan. Piispaksi vihkiminen seurasi 30. kesäkuuta. Pääkonsekraattorina toimi Amleto Giovanni Cicognani, jota avustivat Patrick Aloysius O'Boyle ja Egidio Vagnozzi.


title: Francesco Lardone

text: 21. marraskuuta 1953 Lardone sai nimityksen apostoliseksi nuntiukseksi Peruun, 30. kesäkuuta 1959 apostoliseksi delegaatiksi Turkkiiin ja sitten 29. helmikuuta 1960 apostoliseksi internuntiukseksi Turkkiin; viimeisessä virassa Lardone toimi, kunnes jäi eläkkeelle vuonna 1966. Hän osallistui Vatikaanin toiseen kirkolliskokoukseen.


title: Daniel Hermida Ortega

text: Daniel Hermida Ortega (28. elokuuta 1863 Cuenca – 30. syyskuuta 1956) oli ecuadorilainen roomalaiskatolinen piispa. Hänet vihittiin papiksi Cuencan hiippakuntaan 4. kesäkuuta 1895 ja nimitettiin sen johtoon 10. maaliskuuta 1918. Piispaksi konsekroinnin suoritti 9. marraskuuta 1919 Alberto Maria Ordóñez Crespo. Hermida Ortega toimi virassa, kunnes kuoli 93 vuoden iässä. Hän toimi Domenico (Domingo) Cominin sekä Guillermo José Harris y Moralesin pääkonsekraattorina ja oli lisäksi mukana konsekroimassa Cesar Antonio Mosquera Corralia.


title: Björn Goop

text: Björn Goop (s.1976) on ruotsalainen raviohjastaja ja -valmentaja. Hänellä on yhdessä isänsä kanssa yli 130 hevosen valmennustalli Kilin kunnassa Karlstadin pohjoispuolella. Björn Goopin isä Olle Goop on poikansa tavoin yksi kaikkien aikojen menestyneimpiä ruotsalaisia raviurheilijoita.


title: Björn Goop

text: Björn Goop aloitti uransa vuonna 1994 vain 17-vuotiaana. Sen jälkeen hän on voittanut yli 5 500 lähtöä. Goopilla on hallussaan myös Ruotsin yhden kauden voittoennätys. Vuonna 2006 hän saavutti yhteensä 501 voittoa. Samana vuonna Björn rikkoi Stig H Johanssonin 40 miljoonan vuositienestit johon ei ollut vielä silloin pystynyt kukaan. Samana vuonna Goop ajoi Conny Nobellin voittoon Elitloppetissa, joka on yksi maailman arvostetuimmista ravikilpailuista.


title: Björn Goop

text: Björn Goop on voittanut vuonna 2014 mm. Prix de Francen hevosenaan Noras Bean. Copenhagen Cupin Caballionin rattailla. Suomessa Björn Goop voitti Kymi Grand Prix 2014 hevosenaan Timoko. Samalla hevosella Björn voitti myös Elitloppetin. Goop voitti myös Norjassa suurkilpailun Klosterkogenin ajokkinaan Oasis Bi.


title: Björn Goop

text: Ruotsin Derbyn Goop on voittanut kerran, Kriteriumin kahdesti sekä Elitloppetin kolmasti. Vuonna 2018 hän voitti lajin arvostetuimpiin kilpailuihin kuuluvan Prix d’Amériquen. Lisäksi hän on saavuttanut useita suurkilpailuvoittoja muissa Pohjoismaissa sekä Keski-Euroopassa. Suomessa Goop on ohjastanut ykkössijat Kymi Grand Prixissä Timokolla ja Finlandia-ajossa vuosina 2010 Quarcio du Chenellä ja 2012 Sebastian K.


title: Kuula (kappale)

text: ”Kuula” () on Ott Leplandin esittämä kappale, jolla hän edusti Viroa vuoden 2012 Eurovision laulukilpailussa.


title: Kuula (kappale)

text: Kappale sijoittui loppukilpailussa kuudenneksi saaden 120 pistettä. Kappale on Viron euroviisuhistoriassa kuudes, joka esitettiin viroksi.


title: Päätie 4 (Ahvenanmaa)

text: Päätie 4 on Ahvenanmaalla kulkeva tie. Muista Ahvenanmaan valtateistä poiketen sen alkupiste ei ole Maarianhaminassa vaan Finströmissä, ja tie päättyy Getaan. Tien pituus on 21 kilometriä.


title: Päätie 4 (Ahvenanmaa)

text: Tie saa alkunsa Finströmin keskustaajaman Godbyn eteläpuolella olevasta Päätien 2 risteyksestä. Godbyn ohitettuaan se kohtaa kilometrin päässä Grelsbyn kylän ja Pålsbölevägenin, sitten tie jatkuu muutaman kilometrin verran ja kohtaa Bartsgårdan kyläkeskuksen. Bartsgårdasta tie jatkuu hyvälaatuisena ja suorana tienä ja tulee seuraavaksi Saltvikiin vievän Saltvikvägenin risteykseen, josta se jatkuu pohjoiseen, joskaan ei yhtä suorana, ja sivuaa Tjudöträskin järven sen länsipuolelta. Tjudöträskin jälkeen tie kohtaa vähän matkan päässä Höckbölen alueen ja kääntyy kohti luodetta. Sitten se sivuaa jonkin matkaa lukuisia pieniä järviä sekä Östergetan, josta se jatkuu vielä Getan kyläkeskukseen ja päättyy siellä Södravägenin risteykseen.


title: Päätie 4 (Ahvenanmaa)

text: Getassa sijaitsee tien varrella Getan kirkko.


title: Damir Dugonjič

text: Damir Dugonjič (s. 21. helmikuuta 1988 Ravne na Koroškem) on slovenialainen uimari, rintauinnin Euroopan-mestari ja MM-mitalisti.


title: Damir Dugonjič

text: Dugonjič sai hopeaa junioreiden EM-kilpailujen 50 metrin rintauinnissa Palmassa 2006. Manchesterin lyhyen radan MM-kilpailuissa 2008 hän oli samassa lajissa kuudes. Pekingin olympialaisissa hän karsiutui 100 metrin rintauinnin välierissä. Shanghain pitkän radan MM-kilpailuissa 2011 hän sijoittui 100 metrin rintauinnissa kahdeksanneksi.


title: Damir Dugonjič

text: Dugonjič saavutti Szczecinin lyhyen radan EM-kilpailuissa 2011 hopeaa 50 metrin rintauinnissa ajalla 26,34 ja 100 metrin rintauinnissa ajalla 57,29. Hän voitti pitkän radan Euroopan-mestaruuden 50 metrin rintauinnissa Debrecenissä 2012 ajalla 27,32. Saman vuoden Chartres'n lyhyen radan EM-kilpailuissa hän sai hopeaa sekajoukkueiden 4 × 50 metrin sekauintiviestissä ja pronssia 50 metrin rintauinnissa. Kolme viikkoa myöhemmin hän saavutti Istanbulin lyhyen radan MM-kilpailuissa hopeaa 50 metrin rintauinnissa ajalla 26,32 ja 100 metrin rintauinnissa ajalla 57,32.


title: Damir Dugonjič

text: Dugonjič sijoittui Barcelonan MM-kilpailuissa 2013 neljänneksi sekä 50 että 100 metrin rintauinnissa. Saman vuoden Herningin lyhyen radan EM-kilpailuissa hän voitti Euroopan-mestaruuden 50 metrin rintauinnissa ajalla 26,21 ja sai pronssia 100 metrin rintauinnissa ajalla 57,24. Berliinin pitkän radan EM-kilpailuissa 2014 hän oli 50 metrin rintauinnissa kolmas ajalla 27,48.


title: Damir Dugonjič

text: Dugonjič sijoittui Dohan lyhyen radan MM-kilpailuissa 2014 neljänneksi 50 metrin ja viidenneksi 100 metrin rintauinnissa. Seuraavana vuonna hän oli Kazanin pitkän radan MM-kilpailuissa 50 metrin rintauinnissa viides ja voitti saman lajin lyhyen radan Euroopan-mestaruuden Netanyassa ajalla 26,20.


title: Damir Dugonjič

text: Dugonjič on opiskellut Kalifornian yliopistossa ja edustanut California Golden Bearsin uimaseuraa. Hän voitti NCAA:n mestaruuden 100 metrin rintauinnissa 2009 ja 2010.


title: Mika Kolehmainen

text: Mika Kolehmainen on suomalainen sarjakuvanpiirtäjä ja kuvittaja. Hän on kuvittanut muun muassa "Hauska matka" -kirjasarjan. Hän opettaa nykyään Oulun taidekoulussa.


title: Mika Kolehmainen

text: Mika Kolehmaisen kotisivut


title: Hans-Georg Koitz

text: Hans-Georg Koitz (s. 4. huhtikuuta 1935 Striegau) on saksalainen roomalaiskatolinen piispa. Hänet vihki papiksi Hildesheimin hiippakuntaan Heinrich Maria Janssen 30. kesäkuuta 1962. Hänet nimitettiin Hildesheimin vihkipiispaksi ja Cantanuksen titulaaripiispaksi 24. elokuuta 1992. Piispaksi vihkiminen seurasi 25. lokakuuta. Pääkonsekraattorina toimi Josef Homeyer, jota avustivat Heinrich Pachowiak ja Heinrich Machens.


title: Hans-Georg Koitz

text: Koitz jäi eläkkeelle 4. joulukuuta 2010.


title: Viistäköön siipeni maata

text: Viistäköön siipeni maata on suomalaisen Elonkerjuu-yhtyeen 21. toukokuuta 2012 julkaistu single. Single on ensimmäinen yhtyeeltä sen jälkeen, kun Lauri Tähkän tilalle tuli uudeksi laulajaksi Juha Lagström. Kappale sisältyy syyskuussa 2012 julkaistulle studioalbumille, "Ilon pirstaleet". Kappale nousi Suomen virallisen latauslistan kolmannelle sijalle.


title: Viistäköön siipeni maata

text: Musiikkivideon kappaleeseen on ohjannut Marko Jatkola, ja se sai ensi-iltansa 22. toukokuuta 2012.


title: Viistäköön siipeni maata

text: Kappaleen on säveltänyt ja sanoittanut Simo Ralli.


title: Norbert Trelle

text: Norbert Trelle (s. 5. syyskuuta 1942 Kassel) on saksalainen roomalaiskatolinen piispa. Hänet vihki papiksi Kölnin arkkihiippakuntaan Josef Frings 2. helmikuuta 1968. Hänet nimitettiin Kölnin vihkipiispaksi ja Egnatian titulaaripiispaksi 25. maaliskuuta 1992. Piispaksi vihkiminen seurasi 1. toukokuuta. Pääkonsekraattorina toimi Joachim Meisner, jota avustivat Augustinus Frotz ja Klaus Dick.


title: Norbert Trelle

text: Trelle sai 29. marraskuuta 2005 nimityksen Hildesheimin piispaksi, jonka virkaan hänet asetettiin 11. helmikuuta 2006.


title: Norbert Trelle

text: Trelle valittiin 5. lokakuuta 2011 Saksan piispainkokouksen varapuhemieheksi.


title: Juho Pyörälä

text: Juho Pyörälä (17. elokuuta 1883 Vihanti – 6. tammikuuta 1959 Oulu) oli suomalainen Maalaisliiton poliitikko, joka istui kansanedustajana Oulun läänin vaalipiiristä marraskuusta 1939 heinäkuuhun 1948. Hän oli presidentin valitsijamiehenä vuosina 1925, 1943 ja 1950. Hän toimi lisäksi muun muassa Vihannin kunnanvaltuuston puheenjohtajana.


title: Juho Pyörälä

text: Varsinaiselta ammatiltaan Pyörälä oli maanviljelijä. Hän toimi myös muun muassa käsityönopettajana kansanopistossa ja kansakoulussaa Hän sai kunnallisneuvoksen arvon vuonna 1953. Hän oli naimisissa vuodesta 1907 Aune Aliina Asunmaan kanssa; puoliso kuoli vuonna 1934, ja Pyörälä meni uusiin naimisiin Elin Amanda Äkkösen kanssa vuonna 1937.


title: Otto Fredrik Wetterhoff

text: Otto Fredrik Wetterhoff (8. huhtikuuta 1755 - 17. lokakuuta 1808 Kalajoki) oli suomalainen sotilas.


title: Otto Fredrik Wetterhoff

text: Wetterhoffin vanhemmat olivat kapteeni Anders Georg Wetterhoff ja Ulrika Stjernvall. Hän tuli vänrikiksi 1775 ja palveli vuosien 1788-1790 eli kapteenina ja majurina Karjalassa. Vuosien 1808-1809 aikana käytyyn Suomen sotaan hän osallistui everstiluutnanttina ja Hämeen rykmentin I pataljoonan komentajana, joka kunnostautui muun muassa Alavuden taistelun jälkeen karkottamalla venäläiset Virroilla, sodan etenemisvaiheen eteläisimmässä taistelupaikassa. Wetterhoff haavoittui Salmen luona ja manehtyi lavantautiiin sotilassairaalassa Kalajoella.